Piala Remaja Asia: Pakistan Tundukkan Skuad Hoki Remaja Negara

Juara tiga kali, Pakistan mempamerkan kualiti sebenar selaku kuasa besar hoki Asia apabila mudah membenam cabaran skuad hoki remaja negara pada aksi separuh akhir Piala Remaja Asia, semalam.

Skuad kendalian Amin Rahim mendahului pada separuh masa pertama menerusi jaringan pemain berjersi No.6, T. Perabu yang menyaksikan skuad negara bertahan dengan kelebihan satu jaringan.

Malangnya, Pakistan bangkit pada separuh masa kedua dengan asakan bertubi-tubi ke arah kubu negara dan menyaksikan skuad negara dihambat negara Asia Selatan itu dengan keputusan 6-2 memihak kepada mereka.

Men's Junior Asia Cup 2023 – DAY 9Moments of the Second Semi FinalPakistan vs Malaysia#mjac2023#WatchHockey#asiahockey pic.twitter.com/4exFMe8Fra

— Asian Hockey Federation (@asia_hockey) May 31, 2023

Penjaring terbanyak kejohanan, Abdul Rehman jelas menjadi duri dalam daging buat Malaysia apabila menjaringkan hatrik sekaligus melengkapkan kebangkitan Pakistan pada separuh masa kedua khususnya suku keempat perlawanan.

Selain Malaysia, Korea Selatan turut dibelasah juara bertahan, India yang berakhir dengan keputusan 9-1 dalam satu lagi aksi separuh akhir yang dijadualkan berlangsung lebih awal berbanding perlawanan Malaysia-Pakistan.

Keputusan itu sekaligus mempertemukan India dan Pakistan di pentas akhir sama seperti edisi lalu manakala Malaysia dan Korea Selatan akan bertemu buat kali kedua dalam saingan kali ini untuk merebut tempat ketiga kejohanan.

Featured Image: Asian Hockey Federation


Piala AFF: Harga Tiket Perlawanan Di SNBJ Bermula RM50

Harga tiket bagi perlawanan-perlawanan melibatkan Malaysia di pentas Piala AFF Mitsubishi Electric 2022 telah dikongsikan oleh Persatuan Bola Sepak Malaysia (FAM).

Perkara ini telah dibincangkan dalam Mesyuarat Keenam Jawatankuasa Eksekutif FAM pada hari ini. Menerusi satu kenyataan media, harga tiket bagi perlawanan peringkat kumpulan yang berlangsung di Stadium Nasional Bukit Jalil (SNBJ) adalah bermula RM50 bagi kategori Terbuka.

Namun begitu, FAM turut menjual dua lagi kategori tambahan iaitu Premium dan Granstand. Bagi kategori ini, ianya dijual pada RM70 dan RM100 masing-masing bagi peringkat kumpulan.

Kejohanan kali ini menyaksikan Malaysia diundi dalam Kumpulan B bersama-sama Vietnam, Singapura, Laos dan Myanmar.

Untuk pengetahuan semua, Malaysia akan beraksi di SNBJ dalam dua perlawanan menentang Laos dan Singapura pada 24 Disember dan 3 Januari masing-masing.

Sementara itu, sekiranya Malaysia berhasil melayakkan diri ke peringkat separuh akhir, harga tiket bagi perlawanan di SNBJ ditetapkan pada kadar RM50 (Terbuka), RM80 (Premium) dan RM120 (Granstand).

Manakala harga tiket kanak-kanan pula ditetapkan pada kadar RM10 untuk perlawanan peringkat kumpulan serta separuh akhir.

Setakat ini, harga tiket bagi perlawanan akhir akan ditentukan kemudian sekiranya Malaysia layak dan berdasarkan kepada venue yang akan digunakan nanti.

FAM turut menambah, kesemua tiket akan dijual secara atas talian sepenuhnya dan diuruskan oleh Thaiticketmajor Co Ltd – pencetak tiket yang dilantik oleh pihak AFF.


Singapura Senaraikan Pertahanan Selangor Untuk Hadapi Malaysia & Filipina

Persatuan Bola Sepak Singapura (FAS) mengumumkan senarai 26 pemain yang dipanggil untuk menyertai skuad kebangsaan bimbingan Nazri Nasir bagi mengharungi dua perlawanan antarabangsa pada minggu hadapan.

Dua perlawanan yang diatur pada jendela rehat antarabangsa FIFA itu adalah menentang Malaysia serta Filipina di negara mereka sendiri pada 26 dan 29 Mac kelak.

Salah seorang pemain yang beraksi dalam kancah Liga Malaysia iaitu kapten Selangor FC, Safuwan Baharudin antara yang dipanggil untuk memperkuatkan skuad seberang tambak itu.

🦁 Your 26-strong Lions squad for the FAS Tri-Nations Series 2022 later this month! 🇸🇬 𝗙𝗶𝗿𝘀𝘁 senior call-ups for Ryaan Sanizal and Shah ShahiranDETAILS ➡ https://t.co/a6DEJBz29r

Selain itu, mereka turut menyenaraikan dua pemain yang beraksi dalam kancah Liga Thailand iaitu Irfan Fandi dan Ikhsan Fandi yang merupakan pertahanan dan penyerang masing-masing buat pasukan BG Pathum United.

Baki 23 pemain lagi merupakan individu yang beraksi di kancah domestik, Liga Premier Singapura (SPL) dimana 11 daripadanya merupakan pemain Lion City Sailors termasuk bekas kapten Johor Darul Ta’zim (JDT), Hariss Harun.

Dimaklumkan, kem latihan pusat mereka akan bermula Isnin nanti (21 Mac). Sebagai tambahan, kesemua perlawanan ini akan dilangsungkan di National Stadium, Singapore Sports Hub dan sepak mula dijadualkan pada jam 8 malam.


Lee Zii Jia, Yew Sin-Ee Yi Dijemput ‘Sparring’ Bersama Pemain BAM Secara Mingguan

Jaguh perseorangan lelaki negara, Lee Zii Jia serta gandingan beregu lelaki No.2 tanah air, Ong Yew Sin dan Teo Ee Yi kini dapat kembali ke Akademi Badminton Malaysia (ABM) untuk berlatih bersama-sama pemain di bawah naungan Persatuan Badminton Malaysia (BAM).

Bukan sahaja Zii Jia dan gandingan Yew Sin-Ee Yi, mana-mana pemain berstatus bebas (independent) dengan syarat menghuni ranking 50 dan ranking 30 terbaik dunia bagi kategori perseorangan dan beregu masing-masing turut sama boleh menyertai latihan di fasiliti yang terletak di Bukit Kiara tersebut.

Perkembangan ini hadir selepas BAM mengumumkan membuka pintu kepada pemain bebas untuk berlatih di ABM secara mingguan menerusi pelbagai platform laman sosialnya, semalam.

Difahamkan, sesi latihan ini melibatkan ‘sparring’ antara pemain senior naungan BAM dan bebas yang merupakan komponen penting dalam latihan bagi pemain-pemain badminton.

Bagi pemain bebas, jurulatih masing-masing turut dibenarkan hadir ke sesi latihan ini.

BAM INVITES INDEPENDENT PLAYERS FOR WEEKLY MATCHPLAY SESSIONS

Independent players now have the option to attend weekly matchplay sessions at PETRONAS ABM after the Badminton Association of Malaysia (BAM) announced plans to open their doors to the professional shuttlers. pic.twitter.com/NwPtbjtWqR

— BAM (@BA_Malaysia) November 21, 2022

BAM mencadangkan sesi ini dilangsungkan pada setiap hari Rabu pada sebelah pagi untuk pemain perseorangan mahupun beregu. Bagaimanapun, satu lagi sesi akan berlangsung pada hari Jumaat pada dalam minggu yang sama buat gandingan beregu.

Berdasarkan penjelasan daripada BAM, inisiatif ini akan memberikan manfaat bersama terhadap kedua-dua pihak iaitu para pemain naungannya serta pemain bebas.

Selain itu, perkara ini juga akan membantu meningkatkan kemesraan antara pemain dan para pegawai pasukan apabila mereka mewakili skuad kebangsaan dalam kejohanan berpasukan seperti Piala Uber, Piala Thomas, Piala Sudirman dan lain-lain lagi.


Piala Asia B-17: Malaysia Tamatkan Kempen Di Tempat Ketiga Kumpulan

Skuad bawah 17 tahun (B-17) kebangsaan menamatkan aksi di bumi Thailand dengan menundukkan Laos pada perlawanan terakhir Kumpulan A sekaligus mengutip tiga mata pertama buat negara dalam kejohanan kali ini.

Biarpun mendahului seawal minit ke-12 permainan, Laos tidak dapat menghabiskan aksi separuh masa pertama dengan keputusan selesa selepas Dainei Mat Isa menjaringkan gol penyamaan buat Malaysia pada minit ke-43 perlawanan.

Bersambung babak kedua, Malaysia menggandakan asakan ke arah kubu lawan. Hasilnnya, Dainei muncul wira buat skuad B-17 negara selepas menjaringkan gol kemenangan pada minit ke-77 permainan dan perlawanan berakhir dengan keputusan 2-1 memihak kepada pasukan kebangsaan.

🎥  HIGHLIGHTS | 🇲🇾 Malaysia 2⃣-1⃣ Laos 🇱🇦

Dainei Mat Disa is the man of the hour as Malaysia come from behind to beat Laos!

Match Report 🔗 https://t.co/XuRvOJRcf8#AFCU17 | #MASvLAO pic.twitter.com/qcODuWzxUk

— #AsianCup2023 (@afcasiancup) June 21, 2023

Malangnya, kemenangan tersebut tidak dapat mengubah nasib Malaysia yang kini berakhir di tangga ketiga kumpulan selepas Thailand dan Yaman mara ke peringkat seterusnya selaku juara dan naib juara setelah memungut sembilan dan enam mata masing-masing.

Mengulas lebih lanjut tentang kemenangan tersebut, Osmera Omaro mengakui permainan para pemainnya menjadi lebih baik selepas kurangnya tekanan diberikan ke atas mereka tidak seperti dua perlawanan sebelumnya.

Pengendali berusia 43 tahun itu turut menegaskan Malaysia juga tidak dapat beraksi baik rentetan kehilangan beberapa tonggak utama sebelum berangkat ke Bangkok akibat kecederaan.

Sebelum ini, Malaysia tewas dalam dua aksi Kumpulan B menentang Yaman dengan keputusan 4-0 sebelum dibenam Thailand dengan 3-0 yang menyaksikan Malaysia terlepas peluang untuk lolos ke peringkat seterusnya.

Featured Image: Asian Football Confederation


Olimpik 2020: Pecutan Pelari Jamaica Saat Akhir Berikan Emas Acara 110m Berpagar

Usaha pelari Jamaica, Hansle Parchment melakukan pecutan pada saat-saat akhir membolehkannya muncul juara dalam acara 110 meter (m) berpagar Sukan Olimpik Tokyo 2020.

Dalam aksi final yang berlangsung pada hari ini, pelari Amerika Syarikat, Grant Holloway yang merupakan juara dunia 2019 terlebih dahulu mendahului perlumbaan ini.

Bagaimanapun, menghampiri pagar yang ke-10, Parchment, 31 tahun memecut sekuat hatinya dan berhasil memintas Holloway serta menjadi yang pertama memintas garisan penamat dengan catatan masa 13.04 saat.

The #Olympics 110m hurdles 🥇 stays in Jamaica 🇯🇲Hansle Parchment takes the high hurdles crown in a season's best 13.04.London 2012 – Olympic 🥉Beijing 2015 – World 🥈#Tokyo2020 – Olympic 🥇 pic.twitter.com/Q3bHWO9FGa

Ini membuatkan Holloway, 23 tahun yang menamatkan larian dengan catatan masa 13.09 saat terpaksa berpuas hati dengan kilaun pingat perak di temasya Olimpik kali ini.

Sementara itu, menamatkan saingan di tempat ketiga adalah seorang lagi pelari Jamaica, Ronald Levy yang berusia 28 tahun dengan catatan masa 13.10 saat.

Untuk pengetahuan semua, Parchment merupakan pemenang pingat gangsa dalam acara yang sama pada Sukan Olimpik London 2012.

Bagaimanapun, edisi Sukan Olimpik yang berlangsu di Rio lima tahun lalu tidak disertai oleh Parchment kerana dihimpit masalah kecederaan.


Saya Di Chelsea Bukan Sekadar Berebut No.4 – Frank Lampard

Ketua jurulatih Chelsea, Frank Lampard menegaskan sasarannya untuk saingan baharu Liga Perdana Inggeris (EPL) bukan sekadar menduduki tempat keempat.

Sebaliknya, bekas pemain Chelsea suatu masa dahulu ini sedia mengemudi Chelsea untuk memberikan saingan sengit kepada Liverpool dan Manchester City sekaligus mencabar kejuaraan musim ini.

Dia juga sedar tekanan yang bakal dihadapinya memandangkan majikannya telah membawakan pemain-pemain berstatus bintang seperti Hakim Ziyech, Timor Werner, Thiago Silva dan Kai Havertz bagi mengharungi saingan EPL 2020/21.

Lampard mengakui amat menyukai tekanan sebegitu dan dia mengambilnya sebagai cabaran.

"I didn't come into this job to fight for 4th place" – Frank LampardWahhhh, Liverpool and Man City better watch out!#StadiumAstro #Chelsea #FrankLampard pic.twitter.com/gTcmD8x723

“Saya tak ambil tugas (ketua jurulatih) ini untuk berebut tempat keempat (liga) walaupun musim lalu ianya merupakan satu pencapaian (bagus) dan ianya merupakan salah satu sasaran yang dibuat dan kita berjaya mencapainya.

“Saya bukannya datang ke sini (Chelsea) untuk menaikkan pemain-pemain akademi ke dalam pasukan (senior) dan berkata telah memberikan debut kepada beberapa pemain.

“Tak, saya datang ke sini dan cuba untuk menang. Kita seharusnya teruja, tetapi kita juga perlu berhati-hati kerana perlu berkerja dengan pemain-pemain baharu,

“Dan tugas saya adalah untuk berkerja dengan pemain-pemain baharu untuk memastikan mereka dapat menyesuaikan diri dalam pasukan dan memastikan pasukan dapat berkerja sebaik mungkin.” katanya dalam satu sidang media di pusat latihan Chelsea, Cobham.

Frank Lampard reports that Ziyech and Chilwell won't be available for Brighton. Thiago Silva not trained yet so won't be involved. Ziyech may be back in a couple of weeks. #BHACHE

Sementara itu, Lampard mengesahkan empat pemainnya tidak dapat diturunkan bagi aksi sulung bertemu Brighton & Hove Albion di gelanggang lawan, The Amex yang dijadualkan pada awal pagi selasa, waktu Malaysia.

Pemain-pemain tersebut ialah Ziyech dan Ben Chilwell ekoran kecederaan dan belum cergas sepenuhnya. Thiago pula belum mula berlatih bersama mereka lagi dan Mateo Kovacic digantung ekoran mengutip kad merah pada perlawanan akhir Piala FA, ogos lalu.

Featured Image: Chelsea Football Club


Kejohanan Dunia FINA: Pandelela Rinong Raih Gangsa Acara 10m Platform

Penerjun negara, Datuk Pandelela Rinong berjaya membawa pulang pingat gangsa menerusi acara terjun 10 meter (m) platform wanita di Kejohanan Dunia FINA 2022 yang berlangsung di Budapest, Hungary.

Penerjun berusia 29 tahun tersebut berhasil memenangi pingat terbabit selepas mengutip 338.85 mata secara keseluruhan hasil daripada lima terjunan yang dilakukannya, awal pagi tadi waktu Malaysia.

Sementara itu, dua penerjun China iaitu Chen Yuxi, 16 tahun (juara bertahan) dan Quan Hongchang, 15 tahun (pemenang pingat emas Sukan Olimpik 2020) membolot pingat emas dan perak selepas menamatkan acara ini dengan pungutan mata 417.25 dan 416.95 masing-masing.

Untuk pengetahuan semua, ini merupakan kali kedua Pandelela membawa pulang pingat gangsa dalam acara individu di Kejohanan Dunia FINA ini. Kali pertama dia membawa pulang menerusi acara yang sama adalah semasa edisi 2015 yang berlangsung di Kazan, Rusia.

Sebagai tambahan, selepas ini, Pandelela akan mengambil bahagian dalam acara berpasangan bersama-sama Nur Dhabitah Sabri iaitu 10m platform seirama wanita.

Dalam edisi 2019 yang lalu, dalam acara berpasangan yang sama, Pandela yang ketika itu bergandingan dengan Datuk Leong Mun Yee berhasil membawa pulang pingat perak selepas mengumpul 312.72 mata.


Stadium Larkin, Pasir Gudang & Pusat Latihan PSG Akan Dinaik Taraf Guna Rumput Zeon Zoysia

Kelab Bola Sepak Johor Darul Ta’zim (JDT) mengumumkan akan menaik taraf padang yang digunakan pasukan simpanannya, JDT II di Stadium Tan Sri Dato’ Haji Hassan Yunos atau dikenali sebagai Stadium Larkin kepada rumput jenis ‘zeon zoysia’.

Satu pengumuman dibuat oleh Pengarah Teknikal JDT, Alistair Edwards pada hari ini dimana padang di stadium berkenaan bakal beralih dengan penggunaan jenis rumput yang sama dengan Stadium Sultan Ibrahim, Iskandar Puteri.

Johor Darul Ta'zim FC (JDT) will be upgrading the Tan Sri Dato' Haji Hassan Yunos Stadium cow grass pitch to the same Zeon Zoysia type grass at the Sultan Ibrahim Stadium.[1/3] pic.twitter.com/7e4V7Xtied

Untuk makluman semua, stadium yang menjadi gelanggang pasukan utama JDT suatu masa dahulu itu masih menggunakan rumput jenis ‘cow grass’ sehingga ke hari ini.

Baca: Apakah Kegunaan Turf-Tec Stress Detection Glasses Yang Digunakan JDT?

Dalam kenyataan yang sama, stadium yang menjadi gelanggang kepada pasukan pelapis, JDT III iaitu Stadium Pasir Gudang serta padang-padang lain di Pusat Latihan JDT di Padang Seri Gelam (PSG) akan turut menggunakan rumput jenis ‘zeon zoysia’ setelah selesai kerja-kerja naik taraf di Stadium Larkin.

“Penambahbaikan ini adalah sebahagian daripada usaha kawalan kualiti berterusan kelab untuk memastikan fasiliti bola sepak JDT berada di tahap yang terbaik.” katanya seperti dikongsikan di pelbagai platform media sosial milik skuad Harimau Selatan itu.

Pada ketika ini, Pusat Latihan JDT mempunyai padang yang menggunakan tiga jenis rumput yang berlainan iaitu ‘zeon zoysia‘, ‘cow grass‘ serta rumput tiruan (artificial turf).

Untuk pengetahuan semua, rumput jenis ‘zeon zoysia‘ menghasilkan rumput yang padat dan tebal serta mempunyai cengkaman akar yang kuat. Tambahan pula, ia mampu pulih dengan cepat dan sukar terkena ‘penyakit’ seperti kulat.

Featured Image: JOHOR Southern Tigers


Penang, KL City Ikut Jejak Kelantan Haramkan Lato-Lato Dalam Stadium

Dua buah pasukan Liga Super iaitu Penang FC dan Kuala Lumpur City FC menjadi yang terbaru turut mengharamkan kemasukan lato-lato – permainan dua bola pemberat bertali yang menjadi trend tanpa mengira golongan dewasa, remaja mahupun kanak-kanak pada ketika ini – ke dalam stadium.

Permainan tersebut dimainkan dengan menghayunkan kedua-dua bola ke atas dan bawah dengan selaju yang mungkin agar bertembung bagi mengeluarkan bunyi hentakan yang mengasyikkan.

Bagaimanapun, permainan melibatkan hayunan laju bola pemberat ini berisiko untuk mendatangkan kecederaan sekiranya terjerut atau terhantuk di kepala, tangan mahupun anggota badan lain.

Pengharaman kemasukan lato-lato itu terkandung dalam poster senarai Barang Larangan Di Stadium yang dikeluarkan oleh kedua-dua kelab dan dikongsikan menerusi pelbagai platform media sosial masing-masing pada hari perlawanan.

Senarai tersebut disekalikan dengan pelbagai barangan lain yang sedia maklum diharamkan sebelum ini seperti rokok, pemetik api, objek tajam, pembakar suar, botol plastik, payung, topi keledar, penunjuk laser, mercu, bunga api, pengecas mudah alih (powerbank) dan lain-lain.

Untuk makluman, pengharaman lato-lato ke dalam stadium mula diarahkan oleh pemilik Kelantan FC, Norizam Tukiman melalui laman sosialnya sebelum sepak mula perlawanan pertama Liga Super melibatkan pasukannya, Sabtu lalu.

Difahamkan, pengharaman itu dibuat bagi memberikan keselesaan semua penonton di stadium termasuk memastikan aspek keselamatan.


Kejohanan Dunia BWF: Beregu No.2 Malaysia Dapat ‘Bye’ Di Pusingan 64 Tapi Kandas Di Pusingan 32

Gandingan pemain bebas (independent) negara, Ong Yew Sin dan Teo Ee Ti memulakan kempen Kejohanan Dunia BWF 2022 dengan mendapat “bye” di Pusingan 64 sekaligus terus masa ke Pusingan 32.

Namun begitu, permulaan yang baik itu tidak berkekalan buat beregu lelaki No.2 negara ini apabila mereka tumpas mengejut kepada beregu negara seberang tambak, Singapura, Terry Hee Yong Kai dan Loh Kean Hean, sebentar tadi.

Dalam perlawanan tersebut, lawan meraka yang menghuni ranking ke-41 dunia berhasil merekodkan kemenangan mengejut ke atas Yew Sin-Ee Yi secara “straight set” dengan skor 22-20 dan 22-20 dalam tempoh masa 41 minit permainan.

TotalEnergies BWF World Championships 2022MD – Round of 32          🇸🇬Yong Kai Terry HEE🏅22 22 🇸🇬Kean Hean LOH🏅20 20 🇲🇾Yew Sin ONG          🇲🇾Ee Yi TEO

🕗 in 41 minutes https://t.co/8A4yDXPFYY

— BWFScore (@BWFScore) August 24, 2022

Lebih menarik, Terry-Loh mencipta kemenangan ini dalam pertemuan julung kalinya melibatkan kedua-dua beregu ini di pentas antarabangsa.

Dengan kemenangan ini, Terry-Loh dapat meneruskan kemaraan ke peringkat Pusingan 16. Mereka bakal berhadapan cabaran samada daripada beregu Denmark, Kim Astrup-Anders Rasmussen atau beregu India, M.R. Arjun-Dhruv Kapila.

Sebelum itu, Terry-Loh berhasil meloloskan diri ke Pusingan 32 apabila berjaya menumpaskan beregu Perancis, Christo Popov dan Toma Popov juga menerusi “straight set” 21-17 dan 21-18 di Pusingan 64, sebelum ini.

Featured Image: Badminton Association of Malaysia


Euro 2020: Paul Pogba Alih Botol Minuman Keras Semasa Sidang Media

Jika sebelum ini Cristiano Ronaldo mencuri tumpuan dunia apabila mengalihkan minuman berkarbonat, Coca-Cola semasa berlangsungnya sidang media, kini giliran pemain tengah Perancis, Paul Pogba pula berbuat tindakan yang sama.

Terdahulu, pemenang Ballon d’Or sebanyak lima kali itu bertindak mengalihkan botol minuman Coca-Cola tersebut kemudiannya mengangkat botol air mineral di hadapannya dan menyeru semua untuk minum air kosong.

🥤👀 Cristiano Ronaldo wasn't pleased with the bottles of coke at his press conference and shouted 'drink water!'…#POR | #CR7 pic.twitter.com/QwKeyKx2II

Bagaimanapun, Pogba yang dinobatkan selaku ‘Man Of The Match’ dalam perlawanan antara Perancis dan Jerman dalam saingan Kumpulan F Euro 2020 tidak mengalihkan botol Coca-Cola sebaliknya sebotol minuman keras dalam sidang media selepas perlawanan yang berlangsung awal pagi tadi.

Tiada sebarang komen diberikan oleh pemain berusia 28 tahun tersebut samada melakukan tindakan demikian atas alasan kesihatan atau faktor agamanya sebagai seorang muslim yang melarang meminum atau mempromosikan sebarang minuman keras.

Untuk makluman, dalam perlawanan tersebut, Pogba menjadi nadi utama bahagian tengah skuad Les Bleus. Malahan jaringan tunggal perlawanan yang dijaringkan sendiri oleh pemain lawan, Mats Hummels pada minit ke-20 juga berpunca daripadanya.

Ketika itu, Pogba melakukan satu ‘lob pass’ cantik menggunakan bahagian luar kaki kanannya (outer foot) ke bahagian kiri untuk Lucas Hernandez sebelum pemain berjersi 21 itu melakukan hantaran lintang mencari Kylian Mbappe.

Malangnya, Hummels yang cuba mengeluarkan bola tersebut tersilap menampannya ke dalam gawang.

Anda boleh menonton highlight penuh perlawanan antara Perancis dan Jerman pada pautan di bawah:


Alexandre Polking: Thailand Sentiasa Menjadi Pasukan No.1 ASEAN

Selepas berjaya mempertahankan kejuaraan Piala AFF, ketua jurulatih, Alexandre ‘Mano’ Polking melaungkan skuad bola sepak kebangsaan Thailand sentiasa menjadi pasukan terbaik di asia tenggara (ASEAN).

Bagaimanapun, jurulatih Brazil-Jerman yang berusia 46 tahun ini tidak mahu skuad berjulukan Gajah Perang sekadar menjadi ‘raja’ di rantau ASEAN atau pentas Piala AFF.

Polking melihat Thailand perlu beraksi di pentas yang lebih tinggi dan menentang pasukan-pasukan dari benua asia yang lebih kuat.

— AFF Mitsubishi Electric Cup (@affmecup) January 16, 2023

“Kejuaraan ini penting. Kami sentiasa menjadi pasukan nombor satu dan mahu pergi ke tahap lebih tinggi daripada asia tenggara,”

“Thailand perlu membuktikan diri di kejohanan yang lebih besar seperti Piala Asia, dimana adanya pasukan yang lebih kuat seperti Jepun, Korea Selatan atau Emiriah Arab Bersatu (UAE),”

“Kami perlu cuba dengan lebih gigih dan bertambah lebih baik,” katanya seperti dipetik daripada VnExpress International.

Untuk makluman, Thailand kendalian Polking berjaya mengesahkan gelaran juara Piala AFF edisi kali ini selepas menumpaskan Vietnam dengan agregat 3-2 pada perlawanan akhir.

Selain daripada meraih kejuaran berturut-turut, kejuaraan pada kali ini turut menjadikan Thailand meraih gelaran juara Piala AFF yang ketujuh sejak ianya dipertandingkan buat pertama kali pada tahun 1996.


John Beasley Kecewa Dengan Prestasi Dua Pelumba Malaysia di Kejohanan Berbasikal Trek Dunia 2021

Ketua jurulatih basikal trek negara, John Beasley tidak dapat menyembunyikan kekecewaannya terhadap prestasi dua pelumba Malaysia, Muhammad Shah Firdaus Sahrom dan Muhammad Fadhil Zonis dalam Kejohanan Berbasikal Trek Dunia 2021, baru-baru ini.

Shah yang mengambil bahagian dalam dua acara iaitu keirin dan pecut hanya beraksi sehingga pusingan 1 dan pusingan 16 masing-masing. Manakala, Fadhil yang menyertai acara ujian masa 1 kilometer (km) pula hanya menempatkan diri di tempat ke-14 secara keseluruhan.

Justeru, kedua-dua pelumba yang berusia 25 dan 24 tahun masing-masing ini gagal sama sekali untuk mara ke pusingan akhir dalam kesemua acara yang disertai.

Menurut laporan portal akhbar berbahasa Inggeris, New Straits Times, jurulatih kelahiran Australia itu kecewa kerana prestasi kedua-dua pelumba tersebut jauh daripada prestasi sebenar yang mampu ditampilkan oleh mereka.

Untuk makluman semua, John tidak turut serta ke kejohanan yang berlangsung di Roubaix, Perancis ini kerana bakal berhadapan dengan halangan masuk ke negara asalnya apabila pulang dari benua eropah.

Oleh demikian, beliau tidak mahu mengulas panjang mengenai persembahan dan prestasi kedua-dua pelumba ini. John menantikan taklimat dan penjelasan penuh daripada penolongnya selepas ini.

Sementara itu, John turut memaklumkan memberikan cuti rehat kepada Shah dan Fadhil apabila selesai menjalani kuarantin wajib di Malaysia.

Selepas itu, kedua-duanya bersama-sama pelumba yang lain akan kembali untuk berlatih bagi mempersiapkan diri bagi menghadapi kempen temasya Sukan Komanwel dan Sukan Asia 2022.


Piala Sudirman 2021: Jepun Sekat Perjalanan Skuad Muda Malaysia di Separuh Akhir

Selepas melepasi cabaran pasukan Indonesia di peringkat suku akhir, perjalanan skuad muda Malaysia dalam kejohanan berpasukan, Piala Sudirman 2021 berakhir di peringkat separuh akhir setelah ditumpaskan Jepun dengan keputusan 3-1, awal pagi tadi.

Malaysia bermula dengan langkah kiri sejak daripada perlawanan pertama lagi. Beregu lelaki, Aaron Chia-Soh Wooi Yik tumpas ‘straight set’ 15-21 dan 14-21 kepada Takuro Hoki-Yugo Kobayashi yang membolehkan Jepun mendahului 1-0.

Memasuki perlawanan kedua melibatkan perseorangan wanita, Kisona Selvaduray yang menduduki ranking ke-53 dunia nyata tidak dapat menandingi kehebatan pemain No.5 dunia, Akane Yamaguchi.

Pemain berusia 24 tahun itu mudah meletakkan Jepun mendahului 2-0 dengan mengalahkan Kisona juga secara ‘straight set’ dengan skor 7-21 dan 5-21.

Bagaimanapun, pada perlawanan ketiga, kapten pasukan iaitu Lee Zii Jia menyalakan harapan buat Malaysia apabila meraih kemenangan ke atas pemain No.1 dunia, Kento Momota secara ‘straight set’ 22-20 dan 21-19.

Perlawanan keempat melibatkan regu wanita menjadi penutup kepada perjalanan Malaysia di kejohanan yang berlangsung secara dwitahunan ini apabila kesungguhan Pearly Tan-M. Thinaah tidak dapat membendung gandingan baharu wanita Jepun, M. Matsumoto-M. Matsutomo meraih kemenangan ‘straight set’ 19-21 dan 17-21.

Malaysia 🇲🇾 and Japan 🇯🇵 clash to determine the second finalist at the TotalEnergies BWF Sudirman Cup Finals 2021#SudirmanCup #Vantaa2021 #RaiseARacket 🏸 pic.twitter.com/7YEcwM1c4o

Walaupun terkandas di peringkat separuh akhir, prestasi yang ditampilkan oleh skuad Malaysia pada kejohanan kali ini merupakan kedua terbaik dalam sejarah selepas skuad edisi 2009 yang lalu.

Skuad muda ini juga telah mengatasi sasaran minimum mara ke peringkat suku akhir yang diletakkan oleh Persatuan Badminton Malaysia (BAM).

Sebagai tambahan, majoriti pemain-pemain ini akan berehat selama seminggu sebelum kembali beraksi dalam sebuah lagi kejohanan berpasukan iaitu Piala Thomas dan Piala Uber bermula 9 Oktober nanti.


Pemain Kacukan Jerman-Malaysia Sedang Berunding Untuk Sertai Pasukan Liga Lithuania

Pemain tengah kacukan Jerman-Malaysia, Armin Maier mendedahkan dirinya berada di Lithuania dan sedang dalam perbincangan dengan pasukan yang beraksi dalam kancah tertinggi bola sepak negara tersebut.

Perkembangan itu dikongsikan oleh pemain berusia 24 tahun merangkap bekas pemain Selangor 2 dan Johor Darul Ta’zim II (JDT II) tersebut menerusi Instagram Story-nya, semalam.

Berdasarkan perkongsian di laman sosialnya, dia memberikan bayangan sedang berbincang dengan pasukan FK Suduva yang merupakan naib juara A Lyga, pada musim lalu.

Pada masa yang sama, Armin sempat menafikan khabar angin yang mengaitkannya untuk menyertai pasukan Liga Premier, Perak FC untuk musim 2022.

Bagaimanapun, Armin menjelaskan dirinya hampir menyertai skuad Bos Gaurus pada musim lalu apabila dia bertemu dengan pegawai Perak FC pada Jun 2021. Namun, tiada persepakatan dapat dicapai antara kedua-dua pihak ekoran kekangan kewangan dihadapi Perak FC.

Untuk makluman semua, Armin mempunyai darah keturunan Malaysia menerusi susur galur daripada ibunya manakala bapanya merupakan kelahiran Jerman.


Hoki Piala Asia: Malaysia Muncul Juara Kumpulan B Selepas Bantai Bangladesh 8-1

Skuad hoki lelaki kebangsaan menamatkan saingan peringkat Kumpulan B, Hoki Piala Asia 2022 selaku juara selepas menundukkan Bangladesh dengan keputusan 8-1 dalam perlawanan terakhir, sebentar tadi.

Jaringan-jaringan skuad yang turut mendapat julukan Speedy Tigers ini hadir menerusi hatrik oleh Muhammad Razie Abdul Rahim (minit ke-4, ke-14, ke-30), Faizal Saari (minit ke-24, ke-31, ke-46) serta satu gol daripada Muhammad Najmi Farizal Jazlan (minit ke-46) dan Ashran Hamsani (minit ke-60) masing-masing.

Manakala, jaringan oleh Bangladesh pula disumbangkan oleh Ashraful Islam.

Pool B – 26 May 2022 (Thursday)

4' PS Muhammad Razie Abd Rahim14' PC Muhammad Razie Abd Rahim21' PC Ashraful Islam (Ban)24' FG Faizal Saari30' PC Muhammad Razie Abd Rahim31' PC Faizal Saari

— MHC (@hockeymalaysia) May 26, 2022

Kemenangan 8-1 ini menjadikan Malaysia bukan sahaja menamatkan saingan selaku juara Kumpulan dengan 9 mata malahan turut merekodkan 100% kemenangan dalam kesemua perlawanan.

Dengan kemenangan ini, Malaysia layak untuk menyertai peringkat seterusnya ‘Super 4’ bersama-sama Republik Korea (naib juara Kumpulan B) dan Jepun (juara Kumpulan A). Satu lagi pasukan samada India atau Indonesia akan ditentunkan malam ini.

Di peringkat berikutnya, kesemua empat pasukan akan bertarung menentang setiap pasukan berdasarkan format “single round robin” dan dua pasukan yang menamatkan saingan ini di tangga teratas akan mara perlawanan akhir. Sementara itu, baki dua pasukan lagi akan beraksi di perlawanan penentuan tempat ketiga dan keempat.

Featured Image: Malaysia Hockey Confederation


RM25 Juta Belanja Terengganu FC Hadapi Liga Malaysia – 20% Daripadanya Hasil Penajaan

Sebanyak RM25 juta akan dibelanjakan oleh Kelab Bola Sepak Terengganu (Terengganu FC) bagi menghadapi saingan Liga Malaysia 2022.

Sementara itu, RM5 juta atau 20% daripada perbelanjaan tersebut disumbangkan menerusi penajaan yang dimeterai oleh skuad berpangkalan di pantai timur itu pada musim ini.

Perkara tersebut dikongsikan oleh Ketua Pegawai Eksekutif (CEO) Terengganu FC, Ab Rasid Jusoh ketika ditemui oleh para pengamal media pada acara Black And White Day 2022 di Stadium Tertutup Gong Badak, semalam.

“Penajaan kita secara keseluruhannya untuk kita pada tahun ini lebih kurang dalam RM5 juta,

“(Bajet) keseluruhannya lebih kurang RM25 juta,” katanya ketika ditemui selepas acara berkenaan.

Semasa acara berkenaan, skuad Hitam Putih ini turut memperkenalkan 20 entiti yang menajanya pada musim ini yang dibahagikan kepada kategori platinum, gold, silver dan bronze.

TDC Holdings muncul sebagai penaja platinum buat pasukan Terengganu sementara Terengganu Inc, Syarikat Air Terengganu (SATU), Epic Berhad, Ladang Rakyat Terengganu dan Umbro sebagai penaja gold.

Difahamkan baki RM20 juta itu merupakan suntikan dana kerajaan negeri serta perniagaan-perniagaan yang diusahakan oleh Terengganu FC.

Pasukan Terengganu di bawah kemudi Ab Rasid meletakkan sasaran untuk sifar suntikan dana daripada kerajaan negeri pada tahun 2027 kelak.


Wan Kuzain Tersenarai Antara 5 ‘Defensive Midfielder’ Yang Perlu Diberi Perhatian Dalam USL

Pemain kelahiran Amerika Syarikat berdarah Malaysia, Wan Kuzain Wan Kamal yang bakal bermain bersama pasukan baharu, Rio Grande Valley tersenarai antara lima pemain tengah bertahan (defensive midfielder) yang perlu diberi perhatian dalam saingan Kejuaraan USL.

Penghujung tahun lalu, pemain berusia 22 tahun ini diumumkan dilepaskan oleh Sporting Kansas City dan ianya memaksa Kuzain mencari kelab baharu bagi meneruskan karier bola sepaknya.

Bagaimanapun, Kuzain yang pernah menyertai sesi latihan skuad Harimau Muda (B-22) kendalian Datuk Ong Kim Swee pada tahun 2019 berjaya menarik minat pasukan berpangkalan di Texas untuk mengikat khidmatnya bagi mengharungi saingan musim ini.

Year 5. Let’s goooo, excited for the opportunity! https://t.co/EDDxBcyPmA

Laman rasmi Kejuaraan USL melihat kedatangan Wan Kuzain yang memiliki kawalan bola yang baik ke pasukan yang digelar sebagai The Toros mampu menarik perhatian peminat-peminat tempatan kelab tersebut.

Malahan Kuzain yang tidak asing lagi dengan saingan Kejuaraan USL ketika bersama Sporting Kansas City II beberapa tahun yang lalu turut memiliki kelebihan dalam situasi set pieces sekaligus bakal menjadi aset buat Rio Grande Valley.

Sementara itu, empat lagi pemain tengah bertahan yang disenaraikan oleh laman rasmi tersebut ialah Fatal Alashe, 27 tahun (Sacramento Republic), Jack Blake, 26 tahun (San Diego Loyal SC), Jordan Doherty, 20 tahun (Tampa Bay Rowdies) dan Lebo Moloto, 30 tahun (FC Tulsa).

Untuk makluman, saingan baharu Kejuaraan USL akan bermula pada penghujung bulan ini.

Featured Image: Rio Grande Valley FC


5 Perkara Menarik Mengenai Pasukan Yang Mengalahkan Man Utd, Istanbul Basaksehir

Wakil Turki, Istanbul Basaksehir membuat kejutan dalam saingan Liga Juara-Juara UEFA (UCL) dengan menumpaskan Manchester United dengan keputusan 2-1 di laman sendiri pada awal pagi tadi.

Lebih menarik, salah satu gol yang dijaringkan oleh Istanbul Basaksehir dilakukan oleh bekas penyerang prolifik Liga Perdana Ingeris (EPL) iaitu Demba Ba. Satu lagi gol dijaringkan oleh Edin Visca. Manakala gol saguhati Manchester United pula dijaringkan oleh Anthony Martial.

Memandangkan kelab ini tidak begitu dikenali dalam kalangan peminat bola sepak, kami bawakan 5 perkara menarik mengenai pasukan ini kepada anda:

Berbanding kelab-kelab bola sepak tersohor dari Turki seperti Galatasaray, Fenerbahce dan Besiktas yang mempunyai sejarah penubuhan lebih 100 tahun, Istanbul Basaksehir pula merupakan sebuah kelab baharu yang ditubuhkan pada tahun 1990.

Sementara itu, kali pertama mereka menyertai saingan liga utama iaitu Super Lig adalah pada tahun 2006 sebelum tersingkir pada musim seterusnya. Bagaimanapun, pada musim 2014 mereka sekali lagi kembali ke saingan Super Lig dan kekal berada di ‘top flight’ sehingga kini.

Istanbul Basaksehir dikatakan mempunyai pertalian yang kuat dengan presiden republik tersebut iaitu Recep Tayyip Erdorgan dan beliau pernah bermain pada perlawanan pembukaan stadium baharu, Stadium Fetih Terim pada tahun 2014. Sejurus perlawanan tersebut, jersi No.12 yang dipakai oleh Erdorgan ‘dipencenkan’.

Selain itu, presiden kelab, Goksel Gumusdag turut mempunyai pertalian kekeluargaan dengan Erdorgan menerusi perkahwinan. Lebih menarik penajaan kelab ini juga mempunyai kaitan rapat dengan kerajaan Turki termasuk gelanggang utamanya dimiliki oleh Kementerian Belia dan Sukan (KBS) Turki.

Bercakap mengenai bola sepak Turki atau secara khususnya saingan Super Lig, kita tidak akan boleh lari daripada dominasi tiga buah pasukan berpangkalan di Istanbul  iaitu Galatasaray, Fenerbahce dan Besiktas. Sejak 25 tahun lalu, juara Super Lig hanya berkisar kepada tiga buah pasukan ini.

Bagaimanapun, sejak Istanbul Basaksehir kembali ke saingan Super Lig buat kali kedua pada musim 2014/15 mereka perlahan-lahan menjadi ancaman kepada dominasi ketiga-tiga pasukan tersebut. Dan msuim 2019/20 menjadi musim gemilang Istanbul Besaksehir apabila muncul juara Super Lig buat pertama kali dalam sejarah penubuhan mereka dan sekaligus memecahkan dominasi tiga kelab di atas.

Dalam usahanya untuk tampil sebagai sebuah kelab yang gah dalam saingan bola sepak Turki, Istanbul Basaksehir turut mendapatkan khidmat pemain-pemain ternama bola sepak Liga Perdana Inggeris (EPL) dan antarabangsa yang berada di penghujung karier.

Jangan terkejut kelab ini pernah mendapatkan khidmat bekas pertahanan Man City Gael Clichy, bekas penyerang Arsenal dan Man City Emmanuel Adebayor, bekas penyerang Brazil Robinho, bekas pemain tengah Napoli dan Leicester City Gokhan Inler dan beberapa nama lagi.

Musim ini, Istanbul Basaksehir turut diperkuatkan dengan kehadiran bekas penyerang Chelsea Demba Ba, bekas pertahanan Manchester United Rafael da Silva, bekas pertahanan Liverpool Martin Skrtel dan bekas pemain tengah Spurs Nacer Chadli.

Musim ini menjadi musim sulung Istanbul Basaksehir membuat kemunculan di peringkat kumpulan saingan UCL menerusi tiket juara Super Lig 2019/20. Kemenangan ke atas Manchester United pada awal pagi tadi merupakan kemenangan pertama di pentas UCL dalam sejarah penubuhan kelab mereka.

Pada musim 2019/20, mereka hampir berjaya untuk mara ke peringkat kumpulan saingan UCL buat pertama kali namun digagalkan oleh wakil Greece iaitu Olympiakos dalam aksi play-off. Ini menyebabkan mereka terpaksa ke saingan Liga Europa.

Bagaimanapun mereka amat cemerlang dalam saingan sulung tersebut di mana Istanbul Basaksehir menamatkan cabaran peringkat kumpulan yang terdiri daripada Borussia Monchengladbach, AS Roma dan Wolfsberger sebagai juara. Di pusingan ke-32 mereka berjaya menewaskan Sporting CP namun perjalanan mereka dinoktahkan di pusingan ke-16 apabila terpaksa akur tewas kepada wakil Denmark, FC Copenhagen.


Kejohanan Olahraga Dunia B-20: Jonah Chang Mara Ke Final, Rekodkan Lontaran Kelima Terbaik

Kejohanan OIahraga Dunia Bawah 20 Tahun (B-20) 2022 yang berlangsung di Cali, Colombia turut menyaksikan atlet lontar peluru muda negara, Jonah Chang Anak Rigan berhasil mengesahkan tempat ke peringkat akhir.

Atlet berusia 19 tahun kelahiran Sarawak mengesahkan kemaraan tersebut selepas merekodkan lontaran terbaiknya sejauh 18.97 meter (m) dalam acara lontar peluru (6kg) lelaki peringkat kelayakan Kumpulan B, awal pagi tadi.

Lontaran tersebut meletakkannya dalam kelompok 12 atlet terbaik yang melayakkan diri ke peringkat akhir. Lontaran dihasilkan Jonah itu juga merupakan yang kelima terbaik daripada 26 atlet yang mengambil bahagian.

Untuk makluman semua, empat atlet yang merekodkan lontaran lebih baik daripadanya ialah Tizian Noah Lauria, Jerman (20.15m), Kobe Lawrence, Jamaica (19.85m), Tarik O’Hagan, Amerika Syarikat (19.65m) dan Matyas Kerekgyarto, Belanda (19.35).

Sebagai perbandingan, rekod peribadi terbaik yang pernah dicatatkan oleh Jonah dalam acara lontar peluru (6kg) adalah sejauh 19.41m. Rekod ini dicatatkannya ketika beraksi dalam satu kejohanan di Jahnstadion Osterode di Jerman pada 3 Jun lalu.

Sebagai tambahan, peringkat akhir bagi acara lontar peluru (6kg) Kejohanan Olaharaga Dunia B-20 ini dijadualkan berlangsung pada pagi Rabu, waktu Malaysia.

Featured Image: Instagram Jonah Chang


Sukan Solidariti Islam: Malaysia Tuai Emas Pertama Menerusi Memanah Berpasukan Compound Lelaki

Kontinjen Malaysia berhasil menuai pingat emas pertamanya di temasya Sukan Solidariti Islam 2021 yang berlangsung di Konya, Turkiye pada hari kesembilan.

Kilauan pingat itu hadir menerusi sukan memanah dalam acara berpasukan compound lelaki yang dibarisi oleh Juwaidi Mazuki, Alang Ariff dan Eugenius Loh, petang tadi.

Ianya hadir selepas trio negara berjaya menumpaskan skuad negara jiran tetangga, Indonesia yang terdiri daripada Adika Hastian, Hendika Pratama Putra and Prima Wisnu Wardhana dengan skor 229-228 dalam perlawanan akhir.

5th ISLAMIC SOLIDARITY GAMES 2021, KONYA TURKIYE

Padu!!! Juwaidi Mazuki,Eugenius Loh & Alang Ariff Meraih Pingat Emas Dalam Acara Team Compound #DemiMalaysia#KontinjenMALAYSIA#IslamicSolidarityGames pic.twitter.com/X9SXRzNRwf

— MSN MALAYSIA (@MSNMALAYSIA) August 17, 2022

Untuk makluman, pertembungan Malaysia dan Indonesia dalam perlawanan akhir ini merupakan ulangan pertemuan perlawanan akhir di temasya Sukan SEA Vietnam 2021 yang lalu.

Bagaimanapun, perlawanan tersebut menyaksikan Malaysia tumpas tipis dengan skor 229-230 di tangan Indonesia sekaligus terlucut kilauan pingat emas di temasya berkenaan.

Sementara itu, pingat emas yang dirangkul pada hari ini meletakkan kontinjen Malaysia di tempat ke-20 dalam kedudukan kutipan pingat dengan 1 emas, 1 perak dan 4 gangsa.


Olimpik 2020: Terjunan Konsisten Bawa Dhabitah Melangkah Ke Final 3m Papan Anjal

Atlet terjun negara, Nur Dhabitah Sabri berjaya mengesahkan kemaraan ke pusingan akhir acara terjun 3 meter papan anjal individu dalam temasya Sukan Olimpik Tokyo 2020.

Atlet berusia 22 tahun ini mengesahkan kemaraan ke pentas final selepas menampilkan lima terjunan yang konsisten sekaligus mengumpul 312.60 mata secara keseluruhan pada peringkat separuh akhir.

Jumlah kutipan mata tersebut meletakkan Dhabitah menduduki tangga ke-6 daripada 18 penerjun yang bersaing dalam acara terjun yang bertempat di Pusat Akuatik Tokyo, hari ini.

Terjun – 3 Meter Papan Anjal Wanita – Separuh AkhirKedudukan akhir:6. 🇲🇾 Nur Dhabitah Sabri (312.60)*12 teratas layak ke Final.Syabas buat Dhabitah yang akan beraksi di pentas akhir esok! 💪#Diving#Tokyo2020#SokongMalaysia pic.twitter.com/IAoPR6RTAD

Untuk makluman semua, hanya 12 penerjun yang merekodkan pungutan mata tertinggi daripada 18 penerjun sahaja yang layak mara pentas final.

Sebagai rekod, pertama kali Dhabitah mara ke pentas final temasya ini pada Sukan Olimpik Rio 2016.

Bagaimanapun, pada edisi tersebut, Dhabitah beraksi dalam dua acara berlainan iaitu terjun 10 meter platform individu dan 3 meter papan anjal seirama bersama Pandelela Rinong.

Dalam kedua-dua final tersebut, Dhabitah menamatkan saingan masing-masing dengan kedudukan ke-9 dan ke-5.

Bagi yang ingin melihat Dhabitah beraksi di pentas final bagi merebut kilauan pingat buat negara, acara ini akan berlangsung pada hari esok (1 Ogos) bermula pada jam 2 petang waktu Malaysia.


Eagles Rugby Club Anjur Kempen Derma Darah Sebagai Program CSR

Meskipun tiada sebarang kejohanan dalam masa terdekat, Eagles Rugby Club (ERC) yang berpusat di Sandakan, Sabah mempunyai cara tersendiri untuk menjalankan aktiviti berfaedah buat komuniti ragbi.

Bersempena dengan cuti hujung minggu lalu, ERC menganjurkan Kempen Derma Darah bagi menampung bekalan di Hospital Duchess of Kent (HDOK), Sandakan.

Menurut Pengurus Besar ERC, Raimi Yusof ketika dihubungi berkata, kempen itu memasuki penganjuran kali kedua tahun ini merupakan  program tanggungjawab sosial korporat (CSR) yang bertujuan menghimpunkan komuniti ragbi dan menyumbang kepada masyarakat.

“Sambutan yang diterima sangat menggalakkan kerana pelbagai lapisan masyarakat telah hadir memberi sokongan kepada penganjuran program ini,” jelas Raimi.

Tambahnya lagi, penderma darah terdiri daripada jurulatih, pengurus pasukan serta pemain-pemain di samping ahli keluarga dan orang awam yang hadir menjayakan usaha murni tersebut.

Jelas Raimi, kejayaan program seperti ini membuktikan sukan ragbi bukan hanya dimainkan di padang semata-mata, malah mempunyai sebuah komuniti yang sentiasa peka dan sedia menyumbang kepada keperluan masyarakat.

Manakala Pegawai Perubatan bertugas, Dr. Nurul Syazliana berkata, permintaan bekalan darah di HDOK sentiasa tinggi kerana hospital tersebut turut membekalkan darah kepada hospital-hopsital di Beluran dan Kinabatangan.

“Justeru, kempen seperti ini sangat membantu pihak HDOK dalam mengimbangi keperluan darah daripada sekitar Sandakan,” jelas Nurul.

“Bagi pihak ERC, saya ingin merakamkan setinggi-tinggi terima kasih kepada semua yang terlibat khususnya pasukan Tabung Darah HDOK dan semua yang hadir memberi sokongan kepada kami,” kata Raimi.


Sepupu Pemain Perak Sah Sertai Liverpool Untuk Musim 2023-24

Pemenang Piala Dunia 2022, Alexis Mac Allister yang juga sepupu kepada pemain tengah Perak, Luciano Guaycochea sah sertai juara Liga Perdana Inggeris 2019-20, Liverpool FC.

Pengumuman itu hadir menerusi kenyataan media yang diterbitkan melalui laman sesawang bekas pasukan dan kelab baharunya serta dikongsikan pelbagai media sosial mereka, petang tadi.

Mac Allister berhijrah ke skuad berjulukan The Reds daripada Brighton and Hove Albion sekaligus menjadi pemain pertama yang direkrut pasukan tersebut pada jendela perpindahan musim baharu ini.

We have reached an agreement for the transfer of @alemacallister from Brighton & Hove Albion on a long-term deal for an undisclosed fee ✍

— Liverpool FC (@LFC) June 8, 2023

Pemain kelahiran La Pampa itu dikhabarkan menandatangani kontrak jangka masa panjang dengan yuran perpindahan yang tidak didedahkan kepada umum bermula musim hadapan.

Untuk makluman, Mac Allister akan menyarung jersi bernombor 10 bagi meneruskan legasi yang ditinggalkan Sadio Mane, Philippe Coutinho, Steve Mcmanaman dan Greame Souness.

Musim lalu, pemain berusia 25 tahun itu telah menjaringkan 10 gol dan mencatatkan dua bantuan gol (assists) buat skuad berjulukan The Seagulls selain membantu Argentina menjulang Piala Dunia 2022.


Iran Pasukan Asia Pertama Layak Ke Piala Dunia 2022 Secara Merit

Skuad bola sepak kebangsaan Republik Islam Iran menjadi pasukan dari benua asia yang pertama melayakkan diri ke pentas Piala Dunia 2022 FIFA secara merit.

Ini selepas pasukan yang mendapat julukan Team Melli itu berhasil menumpaskan Iraq 1-0 hasil jaringan penyerang Porto, Mehdi Taremi dalam perlawanan ketujuh pada pusingan ketiga kelayakan Piala Dunia 2022.

Pure exhilaration 💪🏽🇮🇷The #RoadToQatar is paved by these national heroes at the 📍 Azadi Stadium 🏟 tonight!#AsianQualifiers pic.twitter.com/xxY3Pj3l49

Kemenangan itu membolehkan Iran mengumpul 19 mata dalam Kumpulan A sekaligus mengesahkan kemaraan ke pertandingan empat tahun sekali itu walaupun masih berbaki tiga perlawanan.

Kejayaan mengesahkan tempat ke kejohanan yang bakal berlangsung di Qatar pada November nanti itu turut disaksikan sekitar 10,000 penonton di Stadium Azadi, semalam.

🇮🇷🙌 IR Iran make it three #WorldCup tournaments in a row!@theafcdotcom | #WCQ pic.twitter.com/adX70YxVgO

Untuk makluman semua, ini merupakan kali ketiga berturut-turut Iran layak ke kejohanan Piala Dunia sejak edisi 2014 di Brazil. Sebelum itu, mereka pernah beraksi di pentas ini pada edisi 2006 dan 1998.


RTM Turut Menyiarkan Secara Langsung Kejohanan Piala Thomas & Uber 2020

Stesen penyiaran awam, Radio Televisyen Malaysia (RTM) memaklumkan akan menyiarkan secara langsung kejohanan badminton berpasukan lelaki dan wanita iaitu Piala Thomas & Uber 2020 yang akan bermula Sabtu nanti.

Berita baik buat peminat dan penyokong skuad badminton kebangsaan itu dikongsikan oleh akaun laman sosial Sukan TV RTM, semalam. Siaran langsung kejohanan dwitahun tersebut dapat ditonton menerusi saluran TV Okey dan Sukan TV RTM.

Akan datang di RTM, Kejohanan Badminton Piala Thomas dan Uber 2020#sukanuntuksemua #RTM #SukanRTM pic.twitter.com/Szym9mta5B

Untuk makluman semua, kejohanan ini akan berlangsung bermula 9 Oktober sehingga 17 Oktober. Kedua-dua pasukan lelaki dan wanita Malaysia telah diundi dalam Kumpulan D bagi kedua-dua kejohanan.

Saingan Kumpulan D bagi pasukan lelaki disertai oleh Jepun dan Kanada selepas England mengambil keputusan untuk menarik diri pada Isnin lalu. Sementara itu, cabaran Kumpulan D bagi pasukan wanita disertai oleh China, Denmark dan Kanada.

Artikel Berkaitan: Sasaran ke Suku Akhir Tidak Berubah Walaupun England Menarik Diri

Untuk pengetahuan semua, kedua-dua pasukan lelaki dan wanita yang diwakili oleh hampir kesemua pemain muda ini diletakkan sasaran untuk mara ke peringkat suku akhir dalam saingan Piala Thomas & Uber oleh Persatuan Badminton Malaysia (BAM).

Sebagai tambahan, berdasarkan pemerhatian, sasaran tersebut mampu dicapai dengan mengambil kira ‘mood’ pemain-pemain Malaysia berada di tahap yang positif selepas berjaya mengejutkan ramai pihak dengan mara ke peringkat separuh akhir dalam kejohanan berpasukan campuran, Piala Sudirman minggu lepas.


Elavarasan Diumum Ketua Jurulatih Malaysia B-23 Baharu

Setelah sebulan setengah kerusi ketua jurulatih skuad Malaysia Bawah 23 Tahun (B-23) kosong, hari ini, ianya kembali diisi.

Menerusi satu pengumuman oleh Pengarah Teknikal Persatuan Bola Sepak Malaysia (FAM), Scott O’Donell, jurulatih tempatan, E. Elavarasan  diumum mengisi posisi tersebut.

Pada masa yang sama, jurulatih berusia 60 tahun ini dibantu oleh Juan Torres Garrido selaku penolong jurulatih, Kris Yong sebagai jurulatih penjaga gol Jihyeon Park dan Lee Jeyoon.

Elavarasan bersama-sama barisan kejurulatihan ini akan mengemudi skuad B-23 negara untuk mengharungi Sukan SEA 2023 a(Kemboja), Sukan Asia 2022 (China) serta Kelayakan Piala Asia B-23 2024 yang juga Kelayakan Olimpik 2024.

Selain itu, difahamkan, tugas Elavarasan sebagai penolong ketua jurulatih bersama skuad kebangsaan, Harimau Malaya kekal.

Untuk makluman, kerusi ketua jurulatih skuad berjulukan Harimau Muda ini kosong selepas FAM dan Brad Maloney berpisah sekitar pertengahan Julai lalu.


Kejuaraan B-19 AFF: 10 Pemain ‘Reserved Team’ Selangor Barisi Skuad Negara

Kejuaraan Bawah 19 Tahun (B-19) AFF yang berlangsung di Jakarta, Indonesia bakal membuka tirainya pada hari esok dan skuad negara bimbingan Hassan Sazali Mohd Waras membawa 25 pemain bagi menghadapi saingan ini.

Berdasarkan senarai yang dikeluarkan oleh Persatuan Bola Sepak Malaysia (FAM), seramai sepuluh pemain dipilih adalah daripada skuad simpanan, Selangor 2.

Pemain-pemain tersebut ialah Syahmi Adib, Fakrul Azeez, Azannis Adzri, Abdul Rahman Daud, Alif Farhan, Izrin Ibrahim, Haiqal Haqeemi, Aliff Izwan, Faiz Amer Runnizar dan Danish Irfan.

Baca – Kejuaraan B-19 AFF: Separuh Akhir Sasaran Diletakkan FAM Buat Skuad Negara

Senarai Akhir 25 Pemain Ke Kejuaraan B-19 Aff 2022 Di Jakarta, Indonesia (2 hingga 15 Julai 2022)

Siaran media ini boleh dibaca di ➡https://t.co/gBtGkJPmYM#FAM #HarimauMalaya pic.twitter.com/h8rVm1WsO6

— FA Malaysia (@FAM_Malaysia) June 30, 2022

Manakala enam pemain pula datangnya daripada skuad simpanan, JDT II dan skuad bawah 21 tahun (B-21), JDT III. Mereka ialah Aysar Hadi, Adam Farhan, Zulhilmi Sharani, Adam Daniel, Ziad El Basheer dan Najmudin Akmal.

Sementara itu, empat pemain dipilih merupakan daripada pasukan Skuad Projek FAM-MSN iaitu Adli Ahamad, Muhamad Ubaidullah, Haikal Sahar dan Aizat Aiman.

Akhir sekali, melengkapkan senarai skuad 25 pemain ini adalah tiga pemain Akademi Mokhtar Dahari (AMD) B-17, Muhammad Zuryhakim, Adam Haikal, Haykal Danish serta seorang pemain Kuala Lumpur City FC dan kelab luar negara, Red Star Belgrade masing-masing iaitu Haqimi Azim dan Omar Raiyan.

Skuad negara akan memulakan kempen Kejuaraan B-19 AFF peringkat Kumpulan B dengan menentang Kemboja (5 Julai) diikuti Singapura (7 Julai), Timor Leste (9 Julai) dan Laos (11 Julai).

Featured Image: Football Association of Malaysia


Binance Memeterai Perjanjian Eksklusif Bersama Cristiano Ronaldo Untuk NFT

Binance, salah satu bursa dagangan kriptowang popular di dunia, kini umum kerjasama eksklusif bersama pemain bola sepak popular Cristiano Ronaldo. Kerjasama eksklusif ini akan meliputi promosi dalam mendidik serta memberikan pengenalan berkaitan Web3 dan NFT kepada peminat Cristiano Ronaldo.

Disamping itu, dibawah perjanjian ini juga, Cristiano Ronaldo akan turut menerbitkan sejumlah siri koleksi NFT untuk dijual eksklusif melalui platform Binance.

Koleksi pertama NFT Cristiano Ronaldo dijangka ditawarkan kelak pada tahun ini. Selain Cristiano Ronaldo, baru-baru ini, pemain tempatan popular, Safee Sali turut telah menawarkan koleksi NFT beliau dinamakan SEPULUH.


Mohon Siar Perlawanan Bola Secara Langsung Di Saluran TV Tempatan

Bermula saingan Liga Malaysia 2021, pihak kerajaan telah mengumumkan membenarkan kemasukan penyokong ke stadium bagi menonton perlawanan-perlawanan bola sepak tempatan.

Pengumuman yang dibuat pada tahun lalu itu, hanya membenarkan kemasukan penonton seramai 10% daripada kapasiti sesebuah stadium atau maksimum 4000 orang bagi kawasan yang dikenakan Perintah Kawalan Pergerakan Pemulihan (PKPP).

Bagi kawasan yang dikenakan Perintah Kawalan Pergerakan Bersyarat (PKPB) pula, tiada sebarang penyokong dibenarkan masuk ke dalam stadium untuk menonton perlawanan bola sepak.

Namun dalam keadaan hampir semua negeri di Malaysia dikenakan Perintah Kawalan Pergerakan (PKP) dan angka jangkitan pandemik Covid-19 yang masih tinggi sejak kebelakangan ini, peluang untuk pihak kerajaan membenarkan kemasukan penyokong ke dalam stadium berada dalam keadaan samar-samar.

TERKINI: Sektor sukan akan dibenarkan dibuka semula bermula 1 Januari 2021.Di kawasan PKPP:– Aktiviti sukan dan rekreasi dibenarkan– Penganjuran kejohanan tempatan dibenarkan dengan kapasiti penonton 10 peratus atau 4,000 penonton (bergantung mana yang kurang) pic.twitter.com/GeKPRxH9dh

Kemasukan penyokong dan penonton yang terhad ke stadium ini sememangnya memberikan impak kewangan kepada pasukan-pasukan bola sepak apabila kebanyakan penaja ‘berat hati’ untuk meneruskan penajaan kerana ianya memberikan pulangan pelaburan yang kecil kepada perniagaan mereka.

Justeru, Ketua Pegawai Eksekutif Melaka United FC, Mohd Saiful Mat Sapri memohon agar pihak penganjur iaitu Liga Bolasepak Malaysia (MFL) untuk melakukan rundingan agar disiarkan perlawanan-perlawanan Liga Malaysia di saluran televisyen  tempatan.

Ini akan memberikan penyokong-penyokong tempatan untuk menonton aksi bola sepak melibatkan pasukan kesayangan mereka di kaca televisyen terutamanya kalangan mereka yang tinggal di kawasan pedalaman.

“Saya mengharapkan MFL atau FAM mencari jalan alternatif sekiranya penyokong tidak boleh masuk ke stadium, kita mengharapkan mereka berunding dengan pihak stesen-stesen televisyen di dalam negara untuk dibuat liputan secara langsung.

“(Hal ini) supaya penyokong-penyokong (bola sepak) dapat tengok (perlawanan) secara langsung di mana-mana stesen televisyen (termasuk) kawasan pedalaman yang tiada capaian internet.” katanya kepada Sukanz.

Selain daripada memberikan peluang kepada penyokong-penyokong untuk menonton aksi pasukan kesayangan mereka, usaha ini juga dapat menarik minat dan keyakinan penaja untuk terus menaja pasukan-pasukan kerana mendapat liputan yang lebih meluas.

Sumber kewangan menerusi penajaan ini penting untuk kelangsungan setiap pasukan lebih-lebih lagi setelah mereka tidak dapat menjana kewangan menerusi penjualan tiket ekoran kekangan dan kemasukan penyokong yang terhad ke dalam stadium.

Untuk makluman, hak penyiaran eksklusif, mudah alih dan penstriman bagi saingan Liga Malaysia yang merangkumi kejohanan Piala Sumbangsih, Liga Super, Liga Premier, Piala FA dan Piala Malaysia dimiliki oleh anak syarikat Telekom Malaysia Berhad (TM) iaitu TM Multimedia sehingga tahun 2022.

Saingan pasca PKP tahun lalu menyaksikan TM mengumumkan siaran langsung saingan Liga Super dan kejohanan Piala Malaysia 2020 disiarkan secara percuma di Youtube.


Cardiff City Lantik Jalil Rasheed Sebagai Pengarah Bukan Eksekutif

Kelab yang beraksi di Liga Kejuaraan Inggeris, Cardiff City mengumumkan melantik Ketua Pegawai Eksekutif (CEO) Berjaya Corp, Jalil Rasheed sebagai Pengarah Bukan Eksekutif.

Perlantikan bekas CEO dan Presiden Permodalan Nasional Berhad (PNB) itu dimaklumkan secara rasmi di laman sesawang dan media sosial pasukan yang terkenal dengan julukan The Bluebirds, hari ini.

“Jalil akan membantu kelab menentukan hala tuju dalam semua melakukan keputusan strategik dan merancang, bekerja dengan lebih rapat bersama Tan Sri Vincent Tan, Pengerusi Mehmet Dalman dan Pengarah Eksekutif dan CEO, Khen Choo.” tulis kenyataan kelab.

The #Bluebirds have appointed a new Non-Executive Director to the Board.#CityAsOnehttps://t.co/dtpp6HTV8S

Baca: CEO Berjaya, Jalil Rasheed Antara 9 Individu Dipilih Untuk Bantu FAM

Baca: Guna Stadium Kecil, Jana Keuntungan – Nasihat Bekas CEO PNB Kepada Kelab Bola Malaysia

Sementara itu, Jalil mengucapkan terima kasih kepada Cardiff kerana memberikan kepercayaan untuk melantiknya di posisi tersebut.

Untuk makluman, musim lalu Cardiff yang dimiliki oleh Vincent Tan ini menamatkan saingan divisyen dua Liga Inggeris di tangga kelapan dengan mengumpul 68 mata daripada 46 perlawanan.

Featured Image: Instagram Jalil Rasheed


Jobe Bellingham Sertai Sunderland AFC

Kelab yang beraksi dalam kancah Liga Kejuaraan iaitu Sunderland AFC mengesahkan telah mencapai kata sepakat bersama Birmingham City untuk mendapatkan khidmat pemain skuad kebangsaan England bawah 18 Tahun (B-18), Jobe Bellingham.

Bagaimanapun, yuran perpindahan melibatkan Jobe yang merupakan adik kepada Jude Bellingham tidak didedahkan oleh kedua-dua pihak. Difahamkan, pemain berusia 17 tahun itu akan menyertai skuad berjulukan Black Cats itu selepas pulang daripada tugasan bersama skuad kebangsaan.

Untuk pengetahuan semua, Jobe yang beraksi sebagai pemain tengah menyerang menandatangani kontrak profesionalnya bersama Birmingham City pada musim panas tahun lalu ketika berusia 16 tahun selepas berhasil melakukan debut bersama skuad senior ketika perlawanan menentang Plymouth Argyle dalam saingan Piala FA sekitar Januari 2022.

Ready to make his mark ❤🤍#SAFC pic.twitter.com/vu49fKSnOv

— Sunderland AFC (@SunderlandAFC) June 14, 2023

Sepanjang musim lalu, Jobe menjadi antara taruhan utama Birmingham City dengan tampil sebanyak 22 kali dalam kancah Liga Kejuaraan serta satu penampilan dalam saingan Piala Liga EFL.

Bersama skuad England B18 pula, Jobe telah berhasil tampil sebanyak lapan kali dengan turut menjaringkan dua gol serta menghasilkan satu bantuan gol (assist).

Menariknya, pengumuman Jobe berpindah daripada Birmingham City menyertai Sunderland AFC dilakukan pada hari sama abangnya, Jude yang berusia 19 tahun berhijrah daripada Borussia Dortmund ke Real Madrid dengan kontrak selama enam musim.

Jobe Bellingham has completed a permanent transfer to Sunderland.

— Birmingham City FC (@BCFC) June 14, 2023


PSM Disingkirkan Daripada Ahli Gabungan ASTAF

Persekutuan Sepaktakraw Asia (ASTAF) mengumumkan menyingkirkan badan induk sepak takraw negara iaitu Persatuan Sepaktakraw Malaysia (PSM) daripada pertubuhan itu secara serta-merta, semalam.

Pengerusi Panel Pendengaran Tatatertib ASTAF, Yogender Singh memaklumkan keputusan menyingkirkan PSM daripada ASTAF dibuat secara sebulat suara menerusi sesi perbicaraan atas talian.

Sesi perbicaraan tersebut turut dihadiri oleh wakil dari India, Indonesia, Iran, Jepun, Malaysia, Pakistan dan Thailand menerusi aplikasi Zoom.

Keputusan itu dibuat selepas PSM dan presidennya, Datuk Seri Ahmad Ismail atau lebih dikenali dengan panggilan Tok Mat didapati tidak mengikut perjanjian untuk mematuhi objektif ISTAF dan perlembagaan ASTAF.

“PSM didapati bersalah kerana melanggar perjanjian bertulis kepada Persekutuan Sepaktakraw Antarabangsa (ISTAF) dan ASTAF pada 14 Mac 2008.

“Selepas mendengar pertuduhan yang dijatuhkan oleh pihak pendakwaan dan juga tiga saksi yang mengadili, panel pendengaran bersetuju dan mengesyorkan tindakan tatatertib kepada PSM.

“PSM dilucutkan daripada menjadi ahli gabungan ASTAF berkuatkuasa serta merta,” katanya seperti dipetik daripada Kosmo.

Susulan hukuman penyingkiran tersebut, PSM diberikan masa selama 14 hari untuk mengemukakan rayuan terhadap keputusan tersebut.

Sebagai tambahan, sekiranya PSM memilih untuk membuat rayuan mereka perlu membayar AS$2,000 bagi proses berkenaan.

Sebelum ini, Tok Mat telah dijatuhkan hukuman gantung daripada sebarang aktiviti sukan sepak takraw selama 15 tahun dan didenda sebanyak AS$25,000 oleh ASTAF.

Beliau didapati bersalah kerana menghantar surat kepada Majlis Olimpik Asia dan Jawatankuasa Olimpik Antarabangsa untuk meminta campur tangan keputusan pemilihan Kongres ASTAF pada 1 mac lalu.


Dortmund Bertandang Ke Asia Tenggara Bertemu Kelab Singapura, Indonesia & Vietnam Semasa Piala Dunia

Kelab gergasi Jerman, Borussia Dortmund mengumumkan akan bertandang ke rantau asia tenggara ketika saingan liga direhatkan semasa berlangsungnya kejohanan Piala Dunia pada November dan Disember kelak.

Dortmund dalam satu kenyataannya memaklumkan akan menjelajah ke Singapura, Indonesia dan Vietnam dan menentang kelab daripada setiap negara berkenaan bermula 21 November sehingga 1 Disember nanti.

Jelajah ini akan disertai para pemain yang tidak terpiliha mewakili negara masing-masing dalam saingan Piala Dunia di Qatar termasuk kalangan pemain skuad bawah 23 tahun (B-23) dan bawah 19 tahun (B-19) mereka.

BVB will use the World Cup break to travel to Southeast Asia with the remainder of the professional squad. The tour will take place from November 21st to December 1st and will travel from Singapore to Vietnam via Indonesia 🌏✈

👇 All details below 👇

— Borussia Dortmund (@BlackYellow) September 12, 2022

Sejurus pengumuman ini, Lion City Sailors FC yang merupakan rakan kerjasama skuad The Black and Yellows di rantau ini mengesahkan menjadi salah satu lawan buat Dortmund dalam kempen jelajah ini.

Selain itu, kelab berpangkalan di Indonesia, Persebaya Surabaya turut mengumumkan menjadi lawan buat Dortmund bersama-sama Persib Bandung. Perkara itu mendapat pengesahan daripada perwakilan Dortmund bagi rantau asia pasifik, Dr. Suresh Letchmanan.

Bagaimanapun, tarikh pertemuan antara Dortmund menentang ketiga-tiga kelab ini belum dimaklumkan secara rasmi termasuk kelab yang akan dihadapi mereka di Vietnam.


Liverpool Sahkan Klopp Lanjut Kontrak Sehingga 2026 – Tatkala Sedang Kejar 4 Kejuaraan Semusim

Kelab Liga Perdana Inggeris, Liverpool FC mengesahkan pengurusnya, Jurgen Klopp bersetuju melanjutkan kontrak bersama skuad The Reds sehingga tahun 2026, dedah The Athletic.

Pengesahan itu hadir di saat Klopp sedang memimpin Liverpool untuk merangkul empat kejuaraan pada musim ini – sesuatu yang belum dicapai oleh mana-mana kelab dari England.

Ianya diumumkan oleh Liverpool menerusi satu kenyataan rasmi sekitar tengah malam tadi. Untuk makluman, kontrak Klopp yang mula berkhidmat bersama Liverpool pada Oktober 2015 sepatutnya tamat pada penghujung 2024.

We are delighted to announce Jürgen Klopp has signed a new contract to extend his commitment with the club! 🔴

— Liverpool FC (@LFC) April 28, 2022

Sementara itu, dua penolong jurulatih iaitu Pepijn Lijnders dan Peter Krawietz turut mengikuti jejak langkah Klopp melanjutkan kontrak bersama Liverpool.

Sebagai rekod, sejak membimbing Liverpool, Klopp telah mengemudi Liverpool ke beberapa perlawanan akhir serta berjaya menghadiahkan lima trofi kepada pasukan berpangkalan di Merseyside ini. Antaranya trofi Liga Juara-Juara UEFA 2018/19, Piala Super UEFA 2019, Piala Kelab Dunia FIFA 2019, EPL 2019/20 dan Piala EFL 2021/22.

Bercakap mengenai usaha untuk memenangi baki tiga trofi pada msuim ini, Liverpool sudah melayakkan diri ke perlawanan akhir Piala FA bertemu Chelsea pada pertengahan Mei nanti.

Pada masa yang sama, Liverpool yang mempunyai 79 mata sedang mengekori rapat pendahulu EPL, Manchester City yang sudah mengumpul 80 mata daripada 33 perlawanan masing-masing.

Selain itu, The Kops turut meletakkan sebelah kakinya di perlawanan akhir Liga Juara-Juara UEFA selepas berhasil menumpaskan Villareal CF pada perlawanan separuh akhir pertama pertengahan minggu ini.


Nak Ambil Alih Perak FC? Sediakan RM10 Juta, Kata Pemangku Presiden PAFA

Mana-mana individu atau syarikat yang berminat untuk mengambil alih pasukan bola sepak, Perak FC, bolehlah menyediakan dana berjumlah RM10 juta.

Menurut laporan Harian Metro, itulah nilai yang diletakkan oleh pemiliknya, Persatuan Bola Sepak Perak (PAFA). Perkara ini juga telah disahkan oleh Pemangku Presiden PAFA, Datuk Muhammad Yadzan Mohammad.

Difahamkan, nilai RM10 juta itu diletakkan oleh PAFA bersandarkan kepada barisan pemain berpengalaman dan hebat yang dimiliki oleh pasukan bergelar The Bos Gaurus itu.

Pada masa yang sama, beliau turut berkongsikan perbincangan PAFA bersama beberapa pihak yang berminat untuk memiliki pasukan tersebut berada di landasan yang positif.

“Jika minat mengambil alih Perak FC kalau boleh pihak berkenaan memiliki dana sekurang-kurangnya RM10 juta berdasarkan kepada nilai pasukan lain.

“Kita boleh tengok berapa Norizam Tukiman (pemilik Kelantan FC) mengeluarkan dana untuk pasukan itu selain beberapa pasukan lain.

“Saya rasa nilai berkenaan adalah berbaloi kerana kita juga memiliki barisan pemain berpengalaman dan hebat. Setakat ini, perbincangan bersama beberapa pihak yang berminat untuk memiliki Perak FC adalah positif.

“Saya katakan sekarang ini proses perbincangan pemilikan dalam peringkat 50 peratus antara kedua-dua pihak,” katanya seperti dipetik daripada portal akhbar tersebut.

Bagaimanapun, pihak PAFA tidak mendedahkan sebarang indentiti mengenai individu atau syarikat yang sedang berbincang dengan mereka untuk memiliki Perak FC buat masa ini.

Sebelum ini, usahawan kosmetik terkenal, Dato’ Seri Dr. Hasmiza Othman atau dikenali sebagai Dato’ Vida serta syarikat yang menguruskan padang, Kopa Arena antara yang berminat untuk memiliki Perak FC.

Namun kedua-duanya dilihat menarik ‘handbrake’ daripada meneruskan hajat masing-masing untuk memiliki pasukan tersebut.


5 Pemain Chelsea Bakal Terkorban Dengan Kehadiran Kai Havertz

Chelsea berjaya mendapatkan khidmat pemain tengah, Kai Havertz setelah membayar harga sebanyak £70 juta pound kepada kelab Jerman, Bayer Leverkusen. Perkara itu diumumkan secara rasmi pada sabtu lalu.

Pemain muda berbakat berusia 21 tahun itu mengikat kontrak selama lima tahun bersama pasukan yang dikendalikan oleh Frank Lampard. Corak permainan Havertz boleh dikatakan mirip kepada campuran di antara bekas pemain skuad kebangsaan Jerman, Michael Ballack dan Mesut Ozil.

Sepanjang beraksi bersama skuad senior Bayer Leverkusen, statistik menunjukkan Havertz merekodkan 150 penampilan, menjaringkan 46 gol dan menghasilkan 31 bantuan gol sejak empat tahun lalu.

Dengan harga perpindahan mega, statistik yang memberangsangkan disamping umur yang masih muda, Havertz dijangka menjadi ‘auto starter’ dalam membarisi kesebelasan utama Chelsea.

Dengan situasi sebegitu, pastinya terdapat beberapa pemain yang hilang tempatnya dalam kesebelasan utama dan terpaksa memanaskan bangku simpanan sepanjang musim depan. Di sini, kami senaraikan lima pemain yang bakal terkorban dengan kehadiran Kai Havertz di Chelsea:

Setelah 13 bulan diketepikan ekoran kecederaan achilles, graduan akademi Chelsea berusia 24 tahun ini kembali dalam kesebelasan utama ketika menentang Asto Villa pada julai lalu. Boleh memainkan peranan selaku centre midfielder, attacking midfielder dan defensive midfielder, prestasi Loftus-Cheek nyata perlu digilap kembali.

Untuk menggilap kembali prestasinya, Loftus-Cheek perlu diberikan peluang untuk bermain tetapi dengan kehadiran Havertz, perkara ini sukar untuk diberikan Lampard memandangkan pemain-pemain lain juga turut merebut untuk mendapatkan tempat dalam kesebelasan utama.

Pemain kelahiran England, Ross Barkley mempunyai peranan yang hampir sama dengan pemain baharu, Havertz. Musim lalu, dia hanya membuat 21 penampilan dalam siangan Liga Perdana Inggeris (EPL) selain daripada menjaringkan 5 gol dan mencipta 5 bantuan gol dalam semua kejohanan.

Jika dilihat kepada statistik tersebut, besar kemungkinan Barkley hanya diturunkan oleh Lampard untuk menggilirkan pemain utama dan hanya muncul dalam kejohanan kurang keutamaan seperti Piala Carabao atau Piala FA.

Callum Hudson-Odoi yang berusia 19 tahun antara pemain muda Chelsea yang menjadi sebutan dalam saingan musim lalu. Pemain ini boleh beraksi di mana-mana bahagian posisi attacking midfielder (AM) samada kiri, tengah mahupun kanan.

Walaupun mencatatkan 35 penampilan musim lepas, posisi AM hampir pasti akan diberikan kepada Havertz. Di bahagian kiri, Hudson-Odoi perlu berebut tempat bersama Christian Pulisic. Mungkin peluangnya cerah untuk bermain di bahagian kanan memandangkan Hakim Ziyech dilaporkan mengalami kecederaan.

Pemain kelahiran Croatia ini tiba di Stamford Bridge pada tahun 2018. Awalnya dia dipinjam oleh Chelsea daripada Real Madrid sebelum memuktamadkan untuk membelinya pada julai 2019.

Musim lalu, Kovacic lebih banyak beroperasi sebagai centre midfielder (CM) dan memainkan peranan tersebut dengan cemerlang. Pada masa yang sama, dia juga boleh memainkan peranan selaku attacking midfielder (AM) dan defensive midfielder (DM).

Namun untuk posisi CM dan DM, kelihatan Jorginho dan N’golo Kante lebih menjadi kegemaran Lampard. Manakala Havertz hampir pasti mengisi posisi AM dan nampaknya dia bakal menjadi korban untuk memanaskan bangku simpanan untuk saingan liga akan datang.

Antara bakat muda yang mendapat perhatian ramai musim lalu, Mason Mount sepertimana Ross Barkley juga mempunyai peranan yang hampir sama dengan Havertz. Mencatatkan 53 penampilan, menjaringkan 8 gol serta merekodkan 6 bantuan gol tetapi Mount hampir pasti menjadi korban Chelsea yang paling besar dengan ketibaan Harvetz di Stamford Bridge menjelang saingan musim 2020/21.


Final Euro 2020: Enam Perkara Menarik Daripada Kemenangan Itali Ke Atas England

Satu perlawanan akhir yang menghiburkan berlangsung antara England dan Itali di Stadium Wembley, pada awal pagi tadi.

Bermula dengan jaringan pembukaan yang awal daripada pertahanan tuan rumah, Luke Shaw pada minit ke-2 sehinggalah pertahanan Itali, Leonardo Bonucci berhasil menyamakan kedudukan pada minit ke-67.

Perlawanan tersebut turut dilanjutkan sehingga 120 minit permainan untuk mencari pemenangnya namun kedua-dua pasukan kekal imbang sehingga tamat permainan. Ini memaksa juara Euro 2020 ditentukan menerusi penentuan sepakan penalti.

Seperti kita sedia maklum, disaksikan oleh seluruh peminat di seluruh dunia, Itali berhasil menumpaskan England pada penentuan sepakan penalti dengan skor 3-2 sekaligus menjulang trofi Euro buat kali kedua dalam sejarah mereka.

Disebalik kejayaan Itali menjulang trofi kemenangan di Stadium Wembley tersebut, berikut adalah enam perkara menarik yang didapati oleh Sukanz untuk dihidangkan oleh semua pembaca:

Walaupun berusia 36 tahun, persembahan bertenaga dan mantap kapten skuad Azzurri, Giorgio Chiellini membuat majoriti terlupa akan umurnya yang boleh dikategorikan sebagai veteran bola sepak.

Menentang England di Stadium Wembley, Chiellini bukan sahaja memimpin barisan pertahanan untuk mematahkan serangan-serangan skuad Three Lions malahan dia turut membantu pasukannya untuk melakukan serangan bagi menjelmakan gol.

Ada satu ketika, percubaan Chiellini hampir-hampir menghadirkan gol penyamaan buat Itali namun rakan pertahanannya, Leonardo Bonucci yang berjaya menyudahkan peluang tersebut.

Pada usia 36 tahun dan 331 hari, pertahanan Juventus ini mencipta rekod sebagai pemain tertua yang turun dalam kesebelasan utama pada pentas final Euro sebagai kapten.

Chiellini mengatasi rekod yang dipegang oleh bekas rakan sepasukannya sebelum ini, penjaga gol Itali, Gianluigi Buffon yang bermain pada pentas final Euro 2012 menentang Sepanyol pada usia 34 tahun dan 154 hari.

Pada awalnya pertahanan kiri Manchester United, Luke Shaw tidak menjadi pilihan utama buat pengurus England, Gareth Southgate untuk bermula dalam kesebelasan utama.

Bagaimanapun, sejak diberikan peluang ketika menentang Scotland, Shaw memberikan persembahan yang memberangsangkan dari satu perlawanan ke satu perlawanan yang lain sehingga ke pentas final.

Dalam aksi final yang berlangsung awal pagi tadi, Shaw mengejutkan Itali dengan jaringan seawal minit 1:57 sekaligus meletakkan England 1-0 di hadapan.

Jaringan tersebut yang merupakan jaringan pertamanya bersama skuad kebangsaan meletakkan namanya selaku pemain terpantas mencetak gol pada aksi final Euro.

Rekod sebelum ini dipegang oleh Chus Pereda yang menjaringkan gol pada minit 5:04 ketika beraksi buat Sepanyol menentang Soviet Union pada final Euro 1964.

Jika sebelum ini kita bercakap berkenaan Chiellini yang menjadi pemain tertua diturunkan untuk beraksi di pentas final Euro selaku kapten, kali ini, ia melibatkan rakan gandingannya, Leonardo Bonucci pula.

Bonucci yang menjaringkan gol penyamaan buat Itali pada minit ke-67 telah mencipta rekod baharu sebagai pemain tertua (34 tahun dan 71 hari) yang menjaringkan gol pada perlawanan akhir Euro.

Rekod terdahulu dipegang oleh pemain Jerman, Bernd Holzenbein (30 tahun dan 103 hari) ketika menentang Czechoslovakia pada final Euro 1976.

Berusia 19 tahun, Bukayo Saka dimasukkan oleh Gareth Southgate sebagai pemain gantian pada minit ke-70 menggantikan Kieran Trippier.

Kemasukannya itu menjadikan Saka (19 tahun dan 309 hari) sebagai pemain keempat termuda yang membuat penampilan dalam sejarah pentas final Euro.

Pemain yang lebih muda daripadanya yang beraksi di pentas final ialah Renato Sanches, 18 tahun 328 hari (Euro 2016), Cristiano Ronaldo, 19 tahun (Euro 2004) dan Anatoliy Baidachniy, 19 tahun (Euro 1972).

Kejayaan skuad Azzurri bimbingan Roberto Mancini menjulang trofi Euro buat kali kedua dalam sejarah mereka turut mendapat sumbangan besar daripada prestasi yang memberangsangkan penjaga gol mereka, Gianluigi Donnarumma.

🚫 3 clean sheets, 9 saves 😮 Semi-finals penalty shoot-out hero 😱 Final penalty shoot-out heroUEFA's team of Technical Observers have named Italy goalkeeper Gianluigi Donnarumma as their Player of the Tournament 🇮🇹👏#EURO2020 | #ITA pic.twitter.com/HWGnaHLGkK

Ketika aksi separuh akhir, Donnarumma membantu Itali mara ke perlawanan akhir dengan menafikan dua penalti Sepanyol pada penentuan sepakan penalti. Sebelum daripada itu, dia memastikan Itali merekodkan ‘clean sheet’ dalam 3 perlawanan peringkat kumpulan.

Dalam penentuan sepakan penalti menentang England, penjaga gol berusia 22 tahun ini menafikan sepakan penalti yang diambil oleh Jadon Sancho dan Bukayo Saka.

Disebabkan persembahan tersebut sepanjang kejohanan ini berlangsung, dia telah dipilih sebagai Player of The Tournament bagi Euro 2020. Ini meletakkannya selaku penjaga gol kedua yang memenangi anugerah ini selepas Peter Schmeichel (Denmark) pada Euro 1992.

Kekalahan England di tangan Itali menerusi penentuan sepakan penalti, pada awal pagi tadi, merupakan yang keempat dalam kejohanan Euro – kekalahan paling banyak berbanding pasukan lain dalam sejarah.

Untuk rekod, pertama kali England melepasi penentuan sepakan penalti ketika menumpaskan Sepanyol 4-2 pada peringkat suku akhir Euro 1996. Selepas daripada itu, satu sumpahan telah terkena kepada England.

Mereka gagal pada penentuan sepakan penalti ketika bertemu Jerman (separuh akhir Euro 1996), Portugal ( suku akhir Euro 2004), Itali (suku akhir Euro 2012) dan terbaharu skuad Azzurri, (perlawanan akhir Euro 2020).

Adakah sumpahan penentuan sepakan penalti ini akan berlanjutan pada saingan Piala Dunia 2020 kelak? Sama-sama kita nantikan.


Tuchel Dakwa Padang Stamford Bridge ‘Bermasalah’ – Punca Chelsea Kalah Kepada Arsenal

Pengendali Chelsea, Thomas Tuchel mendakwa padang di Stadium Stamford Bridge menjadi antara penyumbang kekalahan besar pasukannya kepada kelab seteru setempat, Arsenal pada aksi Liga Perdana Inggeris (EPL), awal pagi tadi waktu Malaysia.

Ianya dilihat seperti satu alasan ‘murahan’ oleh pengurus kelahiran Jerman itu bagi menutup kekalahan yang dialami oleh Chelsea. Namun, Tuchel menjelaskan dengan lebih lanjut permasalahan itu ketika situasi salah seorang pertahanannya mahu mengawal bola pada babak pertama.

“Keadaan padang menyukarkan kami untuk beraksi, ini mungkin kedengaran seperti alasan (tidak munasabah) tetapi padang ini memang menyukarkan kami, tidak menepati selera kami.

🗣 "The pitch is difficult to play here. Maybe it sounds like an excuse but it's  a difficult pitch we have here."

Thomas Tuchel believes the pitch was also at fault in today's Chelsea loss pic.twitter.com/MglWPX7uzu

— Football Daily (@footballdaily) April 20, 2022

“Bola (dilihat) melantun-lantun dengan sangat pelik (ketika) di hadapan Andreas (Christensen) apabila dia mahu mengawal bola tersebut.” katanya seperti dipetik daripada Sky Sports.

Pada masa yang sama, jurulatih berusia 48 tahun ini juga menyatakan kekalahan dengan 4 jaringan ini bukan berpunca daripada kesalahan mana-mana individu. Jumlah bolos ini berpunca daripada masalah defensif serta prestasi seluruh pasukan.

Dalam perlawanan tersebut skuad The Blues yang beraksi di laman sendiri terpaksa akur dengan kekalahan 2-4. Empat jaringan oleh skuad The Gunners dihasilkan oleh Eddie Nketiah (13’ & 57’), Emile Smith Rowe (27’) dan Bukayo Saka (90+2’).

Sementara itu, dua jaringan Chelsea pula disumbangkan oleh Timo Werner (17’) dan Cesar Azpilicueta (32’).

Featured Image: Chelsea Football Club


Sukan SEA: Dua Beregu Campuran Malaysia, Indonesia Berentap Di Separuh Akhir

Acara badminton individu dalam kategori beregu campuran di temasya Sukan SEA 2021 menyaksikan dua pasangan Malaysia akan bertembung dengan dua pasangan negara jiran tetangga, Indonesia di peringkat separuh akhir.

Salah satu pertembungan yang akan berlangsung adalah melibatkan Chen Tang Jie-Peck Yen Wei (ranking ke-29, pilihan keempat) menentang Rinov Rivaldy-Pitha Haningtyas Mentari (ranking ke-19, pilihan kedua).

Untuk makluman, Tang Jie dan Yen Wei mengesahkan kemaraan selepas menumpaskan beregu Singapura yang berada di ranking ke-44 dunia secara “straight set” dengan skor 21-19 dan 21-19.

Pasangan Indonesia itu pula mara dengan menyingkirkan beregu Thailand, Panitchaphon Teeraratsakul dan Phataimas Muenwong dengan keputusan 21-10, 16-21 dan 21-15.

Manakala satu lagi perlawanan separuh akhir pula menemukan Hoo Pang Ron-Cheah Yee See (ranking ke-23, pilihan kedua) dengan Adnan Maulana-Mychelle Crhystine Bandaso (ranking ke-28, pilihan ketiga).

Pang Ron-Yee See menempah tiket ke peringkat separuh akhir dengan mengalahkan beregu Thailand, Chaloempon Charoenkitamorn dan Laksika Kanlaha secara “straight set” dengan pungutan mata 21-8 dan 21-16.

Sementara itu, Adnan-Mychelle pula meriah kemenangan ke atas beregu tuan rumah, Vietnam, Do Tuan Duc dan Pham Nhu Thao juga secara “straight set” dengan skor 21-9 dan 21-10.

Sebagai tambahan, perlawanan separuh akhir ini dijadualkan berlangsung pada hari esok.

Featured Image: Badminton Association of Malaysia


Piala FA: Terengganu Tamatkan Kemarau 11 Tahun Ke Final Selepas Tumpaskan Selangor Di Gong Badak

Terengganu FC berjaya menamatkan kemarau panjangnya selama 11 tahun tidak menjejakkan kaki ke perlawanan akhir kejohanan kalah mati, Piala FA.

Ianya dicapai setelah menumpaskan Selangor FC pada perlawanan separuh akhir sambil disaksikan puluhan ribu penyokong di laman sendiri, Stadium Sultan Mizan Zainal Abidin, Gong Badak, hari ini.

Dalam perlawanan tersebut, skuad kendalian Nafuzi berhasil merekodkan kemenangan menerusi penentuan sepakan penalti yang berakhir dengan skor 4-2.

Pertahanan @FCTerengganu, Shahrul Nizam Ros Hasni menyempurnakan sepakan penalti penentuan sekaligus melayakkan TFC ke perlawanan akhir Piala FA!#PialaFA2022 pic.twitter.com/QDjzQJvPTK

— #LigaMalaysia2022 (@MFL_MY) August 6, 2022

Sebelum itu, Terengganu dan Selangor terikat 1-1 sepanjang 120 minit permainan hasil jaringan Nor Hakim Hassan pada minit ke-24 dan Faisal Halim pada minit ke-48 permainan.

Kemaraan ini menjadikan Terengganu akan membuat perhitungan dengan Johor Darul Ta’zim (JDT) untuk merebut trofi Piala FA bagi musim ini.

JDT yang mendapat sentuhan ketua jurulatih baharu kelahiran Argentina, Hector Bidoglio menempatkan diri mereka ke perlawanan akhir apabila membantai Penang FC dengan skor 6-1 di Stadium Sultan Ibrahim, Iskandar Puteri, semalam.

Untuk makluman, pentas akhir 11 yang tahun yang lalu juga menjadi saat terakhir skuad berpangkalan di pantai timur ini menjulang trofi dalam sejarahnya dengan menumpaskan musuh tradisi, Kelantan di Stadium Nasional Bukit Jalil.


Piala Dunia Hoki: Speedy Tigers Muncul Naib Juara Pool C

Gelaran naib juara Pool C dalam kejohanan Piala Dunia Hoki Lelaki FIH 2023 sah menjadi milik Malaysia.

Skuad negara yang berjulukan Speedy Tigers menggenggam gelaran itu apabila berjaya menumpaskan New Zealand dengan keputusan 3-2 dalam perlawanan terakhir Pool C yang berlangsung pada hari ini.

Perlawanan itu menyaksikan Malaysia bimbingan Arul Selvaraj mendahului 2-0 hasil jaringan Faizal Saari dan Muhammad Razie Abd Rahim selepas 43 minit permainan berlangsung di Stadium Hoki Kalinga, Bhubaneswar.

𝐅𝐮𝐥𝐥 𝐭𝐢𝐦𝐞 – 𝐌𝐚𝐥𝐚𝐲𝐬𝐢𝐚 𝟑 – 𝟐 𝐍𝐞𝐰 𝐙𝐞𝐚𝐥𝐚𝐧𝐝

What a final quarter that was! #HWC2023

New Zealand drew level but Faizal Saari restored Malaysia's lead. @hockeymalaysia end their pool stage with 6 points , while @BlackSticks settle for 3 points. pic.twitter.com/xRC3IW8Hkl

— International Hockey Federation (@FIH_Hockey) January 19, 2023

Bagaimanapun, New Zealand sempat membuatkan Malaysia terkedu seketika apabila mereka berhasil menjaringkan dua gol dalam tempoh dua minit menerusi Hayden Philips dan Sam Lane sekaligus menjadikan kedudukan seimbang 2-2 berbaki tujuh minit permainan.

Kedudukan 2-2 itu tidak kekal lama dengan Faizal Saari muncul wira apabila berjaya menambah satu lagi jaringan buat Malaysia pada minit ke-57 sebelum perlawanan tamat dengan kedudukan 3-2.

Kemenangan ini membolehkan Malaysia memungut tiga mata yang kedua di peringkat kumpulan sekaligus mengumpul enam mata daripada tiga perlawanan dan menduduki tangga kedua dalam Pool C.

Kedudukan ini penting agar Malaysia yang mara ke peringkat “crossover” dapat bertemu dengan pasukan di tangga ketiga daripada Pool D untuk merebut kemaraan ke peringkat suku akhir.

Lawan bagi Malaysia dari Pool D itu akan diketahui pada malam nanti selepas tamat perlawanan antara Sepannyol menentang England dan India bertemu Wales.


Rasmi: Selangor Lantik Ketua Jurulatih Baharu Kelahiran Jerman, Karsten Neitzel

Juara 33 kali Piala Malaysia, Selangor secara rasminya telah mengikat khidmat Karsten Neitzel sebagai jurulatih baharu untuk saingan Liga Malaysia 2021.

Pengumuman perlantikan jurulatih kelahiran Dresden, Jerman itu dibuat secara rasmi menerusi pelbagai laman sosial skuad Red Giants, pada hari ini.

Detik yang dinantikan.Karsten Neitzel is RED! ❤💛 #RedGiants#KitaAdalahSatu #KarstenIsRED pic.twitter.com/Dj1e6Whday

Untuk makluman, sebahagian besar pengalaman kejurulatihan Karsten dihabiskan bersama pasukan-pasukan berpangkalan di tanah airnya iaitu saingan Liga Jerman.

Antaranya Vfl Bochum, Holstein Kiel, SV 07 Elversberg dan Rot-Weiss Essen menerusi pelbagai jawatan seperti penolong pengurus, pengurus dan juga pengarah teknikal.

Jawatan terakhirnya sebelum mengikat kontrak bersama pasukan Selangor adalah penasihat kepada sebuah pasukan divisyen lima Jerman, SW Essen.

Menariknya, Karsten pernah berkelana di benua asia dengan menjadi penolong pengurus kepada pasukan Liga Jepun, Urawa Reds sekitar tahun 2009 hingga 2011.

Perlantikan Karsten sekaligus menggantikan bekas pengendali tempatan, B. Satiananthan yang dipecat oleh Selangor, baru-baru ini.


Kerteh FC Ambil Iktibar & Pengajaran Daripada Pasukan-Pasukan Yang Terkubur

Kisah beberapa pasukan yang pernah mewarnai saingan Liga Malaysia suatu masa dahulu sebelum terkubur diambil iktibar dan pengajaran oleh pihak pengurusan Kelab Bola Sepak Kerteh (Kerteh FC) dengan sebaiknya.

Berpandukan pengajaran tersebut, pasukan yang bergelar The Oilers ini bersikap tidak terburu-buru untuk menyertai saingan yang lebih tinggi walaupun berjaya merangkul kejuaraan berganda dalam saingan divisyen empat bola sepak tempatan iaitu Liga Amatur Terengganu (TAL) dan Piala TAL 2019.

Keutamaan Kerteh FC pada saat ini dicurahkan sepenuhnya untuk membangunkan fasiliti buat para pemain, pembangunan akar umbi serta meningkatkan lagi kekuatan kewangan kelab sebelum menyertai saingan yang lebih tinggi, sebagai contoh saingan divisyen tiga.

Itulah penjelasan yang dilontarkan oleh Ketua Pegawai Eksekutif (CEO), Syed Khairi Amier berkenaan ketiadaan nama Kerteh FC dalam kalangan 14 pasukan awal yang akan menyertai saingan Liga M3 bermula jun kelak sepertimana diumumkan oleh pihak Amateur Football League (AFL).

SIARAN MEDIA: 14 PASUKAN DISENARAI PENDEK KE LIGA M3 2021Baca berita penuh di sini ▶ https://t.co/xlnYyK555s #AFL #LigaM32021 pic.twitter.com/jrhQ0DFQA2

“Sebenarnya kita tidak ada perancangan untuk main (liga) M3 dalam masa terdekat, sebabnya fokus kita sekarang ini adalah fasiliti, kita nak bangunkan fasiliti terlebih dahulu, kita ikut apa yang kita rancang dalam roadmap (yang telah ditetapkan),”

“Pada kami (liga) M3 adalah penting tetapi bukan sekarang (waktunya). Perkara ini sedang dijalankan dan kita akan tumpukan (terlebih dahulu) kepada pembangunan akar umbi supaya kita masuk (bersaing di kancah lebih tinggi) dengan lebih bersedia,” katanya ketika ditemui selepas daripada Majlis Menandatangani Perjanjian Menaik Taraf & Mengurus Stadium Mini Kerteh, semalam.

Sept 2018 – Start proposal Dec 2020 – Seal deal with investorMac 2021 – Signing ceremony Setiap apa yang kita mahukan, ianya perlukan sedikit kesabaran. Next challenge – cabaran untuk mencari lagi 50% investor bagi menyiapkan projek ini dalam masa 6 tahun lagi. pic.twitter.com/P4xsrO2KIe

Menurutnya, pihak pengurusan mahu membawa Kerteh FC berada di tahap paling bersedia daripada segala aspek terutamanya fasiliti dan kewangan sebelum mengalihkan tumpuan kepada pembinaan skuad untuk memberikan cabaran dalam saingan bola sepak yang akan mereka tandingi.

Perkara ini penting supaya mereka tidak ‘menggali kubur’ seperti pasukan-pasukan yang hanya mampu ‘hidup’ seketika waktu sahaja sebelum lenyap daripada peta bola sepak tanah air di atas pelbagai faktor dalam mahupun luaran.

Sebagai contoh, antara pasukan yang telah lenyap daripada kancah bola sepak tanah air ialah Perlis, Felcra FC, Felda United FC, Terengganu City FC, Hanelang FC dan beberapa pasukan lain lagi.

“Kalau ikut kepada perancangan kita, sasarannya adalah Liga Super tetapi bukan sekarang, (apabila) semua fasiliti sudah siap dan kita telah bersedia barulah kita akan tumpukan kepada prestasi pasukan untuk ke Liga Super. Perkara ini akan ambil masa dalam 20-30 tahun.” terangnya lagi.

The future project of @KSportsCity x Majlis Perbandaran Kemaman.#TheOilers | #SatukanSuara pic.twitter.com/w6iXkY7ump

Dalam majlis yang berlangsung di Kelab Rekreasi & Golf Petronas tersebut, pihak Majlis Perbandaran Kemaman (MPK) dan Kerteh Sports City Sdn Bhd (KSCSB) menandatangani perjanjian penyerahan Stadium Mini Kerteh bagi kerja-kerja menaik taraf yang merangkumi lima fasa serta menguruskannya.

Melalui perjanjian tersebut, bagi Fasa Pertama, KSCSB bertanggungjawab membina dan memasang padang sintetik bagi menggantikan padang rumput sedia bagi kegunaan sukan bola sepak dan Kerteh FC.

Selain itu, lampu limpah turut dipasang, menaik taraf gelanggang futsal serta infrastruktur Stadium Mini Kerteh dan membina pusat komersil serta gimnasium.

Selepas daripada itu, mereka akan meneruskannya dengan Fasa Kedua (pembinaan dewan badminton) dan diikuti dengan Fasa Ketiga, Fasa Keempat dan Fasa Kelima yang melibatkan pembinaan bangunan residensi, padang latihan serta fasiliti untuk kemudahan peminat terutamanya tempat duduk penonton.

Apabila siap kelak, KSCSB juga diberi tanggungjawab untuk menguruskan stadium tersebut yang  akan dikenali sebagai Kerteh Sports City (Kompleks Sukan Kerteh) lengkap dengan fasiliti yang lain.

Dimaklumkan, keseluruhan projek menaik taraf Kerteh Sports City ini membabitkan kos bernilai RM7 juta dan mengambil masa sekitar enam tahun.


Sukan SEA 2023: Skuad Badminton Lelaki Singkir Juara Bertahan, Bertemu Indonesia Di Final

Skuad badminton lelaki negara berhasil mengesahkan tempat ke perlawanan akhir dalam acara badminton berpasukan lelaki di temasya Sukan SEA Kemboja 2023 sekaligus mengulangi pencapaian pada edisi lalu.

Lebih manis, skuad negara melakar kemaraan berkenaan dengan menumpaskan juara bertahan, Thailand pada peringkat separuh akhir yang berlangsung sebentar tadi. Bagaimanapun, kemenangan itu tidak hadir dengan begitu mudah.

Malaysia berhasil mendapatkan mata pertama hasil kejutan yang dicipta Leong Jun Hao (ranking ke-64) ke atas perseorangan Thailand yang menghuni ranking ke-34 dunia, Sitthikom Thammasin.

Jun Hao berhasil mencipta kemenangan menerusi tiga set permainan yang berkesudahan dengan skor 21-13, 18-21 dan 21-10.

Kemudiannya, rentetan kemenangan itu diteruskan oleh beregu negara, Beh Chun Meng-Goh Boon Zhe (ranking ke-136) yang turut mencipta kejutan ke atas pasangan Thailand yang menghuni ranking lebih lebih tinggi daripadanya, Peeratchai Sukphun-Pakkapon Teeraratsakul (ranking ke-79).

Gandingan Chun Meng-Boon Zhe turut melakar kemenangan tersebut menerusi tiga set permainan yang berakhir dengan skor 21-16, 14-21 dan 21-15 sekaligus memberikan Malaysia mendahului 2-0 ke atas Thailand.

Beh Chun Meng-Goh Boon Zhe def. Peeratchai Sukphun-Pakkapon Teeraratsakul 21-16 14-21 21-15#DemiMalaysia #BadmintonMalaysia pic.twitter.com/BgE4Ax10Un

— BAM (@BA_Malaysia) May 10, 2023

Namun begitu, Thailand berhasil mengekang Malaysia daripada mengesahkan kemenangan dengan lebih awal apabila perseorangannya yang menghuni ranking ke-135 dunia, Panitchaphon Teeraratsakul mencatatkan kemenangan ke atas Ong Ken Yon (ranking ke-104) dalam pertarungan ketiga secara “straight set” dengan skor 17-21 dan 15-21.

Pada pertarungan keempat, Thailand sekali lagi berjaya mengekang Malaysia daripada mengesahkan kemenangan awal sekaligus menyamakan kedudukan menjadi 2-2. Kedudukan itu hadir menerusi kemenangan “scratch pair” Ruttanapak Oupthong-Nanthakarn Yordphaisong ke atas gandingan negara yang berada di ranking ke-106 dunia, Chia Weijie-Liew Xun.

Ruttanapak-Nanthakorn memenangi perlawanan itu secara “straight set” dengan skor 16-21 dan 14-21.

Perseorangan ketiga yang menjadi pertaruhan Malaysia pada perlawanan kelima, Jacky Kok Jing Hong (ranking ke-151) menjadi hero buat skuad negara ke perlawanan akhir dengan menumpaskan pemain lawan yang menghuni ranking ke-435 dunia, Saran Jamsri.

Pertarungan itu dimenangi Jacky secara “straight set” dengan skor 21-12 dan 21-21-13 sekaligus menjadikan Malaysia meraih kemenangan dengan keputusan 3-2 ke atas Thailand.

Kemenangan itu membawa Malaysia bertemu Indonesia bagi membuat perhitungan untuk merebut kilauan pingat emas bagi acara ini pada hari esok.

Sebagai rekod, Thailand muncul pemenang pingat emas pada temasya Sukan SEA 2021 Vietnam setelah berjaya menumpaskan Malaysia dalam perlawanan akhir dengan keputusan 3-0.

PRAMUDYA/YEREMIA MENANG, BEREGU PUTRA PASTIKAN SATU TIKET LAGA PUNCAK!!! 🇮🇩🇮🇩🇮🇩

Beregu putra 🤝 Beregu putri#SeaGames2023 pic.twitter.com/tFSeKTS8Jt

— BADMINTON INDONESIA (@INABadminton) May 10, 2023

Featured Image: Badminton Association of Malaysia


Kejohanan Dunia BWF: Zhao Berjaya Balas Dendam, Singkir Lee Zii Jia Di Pusingan 16

Hasrat pemain China, Zhao Jun Peng untuk membalas dendam terhadap kekalahannya di tangan jaguh badminton Malaysia, Lee Zii Jia pada Mac lalu berjaya direalisasikan.

Jun Peng yang menghuni ranking ke-23 dunia merekodkan kemenangan ke atas Zii Jia itu dalam aksi Pusingan 16 di Kejohanan Dunia BWF 2022 yang berlangsung sebentar tadi.

Dalam pertarungan tersebut, Jun Peng terlebih dahulu merekodkan kemenangan di set pertama dengan skor 21-19. Namun begitu, Zii Jia bangkit memenangi kembali set kedua dengan skor 21-11 untuk mengheret permainan ke set penentuan.

Akan tetapi, di set ketiga, pertarungan yang berlangsung dengan penuh sengit itu berjaya ditutup dengan kemenangan oleh Jun Peng dengan skor 21-19 sekaligus menyingkirkan Zii Jia daripada kejohanan ini.

Kemenangan ini membolehkan Jun Peng mara ke peringkat suku akhir. Di peringkat ini, Jun Peng akan turun berentap salah seorang daripada perseorangan India samada Lakshya Sen atau Prannoy Haseena Sunil Kumar.


Ulangan All England 2021, Zii Jia Lawan Momota Di Suku Akhir

Kejohanan Badminton Terbuka Seluruh England (All England) 2022 memperlihatkan pertembungan semula antara jaguh badminton perseorangan negara merangkap juara bertahan, Lee Zii Jia dan bekas pemain No.1 dunia, Kento Momota di peringkat suku akhir – sama seperti edisi lalu.

Zii Jia yang merupakan pemain di ranking ketujuh dunia berhasil menempah tiket ke peringkat suku akhir selepas berjaya menundukkan pemain muda Kanada, Brian Yang secara ‘straight set’ dengan skor 26-24 dan 21-11 dalam tempoh masa 45 minit permainan di Pusingan 16, awal pagi tadi.

YONEX All England Open Badminton Championships 2022MS – Round of 1626 21 🇲🇾Zii Jia LEE🏅24 11 🇨🇦Brian YANG🕗 in 45 minutes https://t.co/jTGSEqIgT0

Sementara itu, Momota dari Jepun pula melayakkan diri ke peringkat suku akhir selepas menyingkirkan pemain Korea yang menghuni ranking ke-30 dunia, Heo Kwang-hee juga secara ‘straight set’ dengan skor 21-16 dan 21-12 dalam tempoh masa 42 minit permainan.

YONEX All England Open Badminton Championships 2022MS – Round of 1621 21 🇯🇵Kento MOMOTA🏅16 12 🇰🇷Kwanghee HEO🕗 in 42 minutes https://t.co/Vcd6K91qWC

Sebagai rekod, Zii Jia dan Momota telah pernah berentap sesama sendiri sebanyak 10 kali sebelum ini di pelbagai kejohanan antarabangsa. Bagaimanapun, hanya dua kemenangan sahaja berpihak kepada Zii Jia berbanding bakinya yang lain dimenangi oleh Momota.

Salah satu kemenangan ke atas Momota itu terhasil dalam perlawanan suku akhir All England edisi lalu. Manakala, satu lagi kemenangan dicatatkan oleh Zii Jia ketika menentang Momota dalam saingan Piala Sudirman 2021.

Untuk makluman semua, Zii Jia dan Momota dijadualkan beraksi pada perlawanan keenam di Gelanggang 1, pada malam ini.


Kenali Pemain-Pemain Muda Malaysia Yang Akan Beraksi di Piala Sudirman 2021

Tidak lama lagi, kejohanan badminton berpasukan bertaraf Gred A, Piala Sudirman 2021 akan berlangsung bermula 26 September hingga 3 Oktober bertempat di Vantaa, Finland.

Dua minggu sebelum bermulanya kejohanan tersebut, Presiden Persatuan Badminton Malaysia (BAM), Tan Sri Mohamad Norza Zakaria mengumumkan skuad negara yang terdiri daripada 3 pemain perseorangan lelaki, 3 pemain perseorangan wanita serta 2 regu lelaki, wanita dan campuran masing-masing untuk beraksi di kejohanan terbabit.

Baca: Usah Terkejut BAM Senarai Pemain Muda ke Saingan Piala Sudirman & Thomas/Uber

Dibarisi oleh rata-rata pemain muda, berikut adalah senarai pemain-pemain yang membarisi skuad Malaysia oleh presiden, pada hari ini:

Pencapaian Terakhir di Kejohanan Antarabangsa: Peringkat 16 akhir Sukan Olimpik Tokyo 2020 (Kategori: Kejohanan Gred 1)

Pencapaian Terakhir di Kejohanan Antarabangsa: Peringkat 16 Terakhir Spain Masters 2021 (Kategori: BWF World Tour Super 300)

Pencapaian Terakhir di Kejohanan Antarabangsa: Separuh akhir Polish Open 2021 (Kategori: International Challenge)

Pencapaian Terakhir di Kejohanan Antarabangsa: Juara Iberdrola Spanish International 2021 (Kategori: International Challenge)

Pencapaian Terakhir di Kejohanan Antarabangsa: Separuh akhir Iberdrola Spanish International 2021 (Kategori: International Challenge)

Pencapaian Terakhir di Kejohanan Antarabangsa: Juara President Cup Nepal Junior International Series 2020 (Kategori: Junior International Series)

Baca – Piala Sudirman 2021: Malaysia Diundi Bersama-sama Jepun, England & Mesir

Umur: 24 & 23 Tahun

Pencapaian Terakhir di Kejohanan Antarabangsa: Pingat Gangsa Sukan Olimpik Tokyo 2020 (Kategori: Kejohanan Gred 1)

Umur: 22 & 21 Tahun

Umur: 21 & 22 Tahun

Pencapaian Terakhir di Kejohanan Antarabangsa: Suku akhir All England Open Championship 2021 (Kategori: BWF World Tour Super 1000)

Umur: 21 & 24 Tahun

Pencapaian Terakhir di Kejohanan Antarabangsa: Suku akhir Iberdrola Spanish International 2021 (Kategori: International Challenge)

Umur: 23 & 26 Tahun

Pencapaian Terakhir di Kejohanan Antarabangsa: Peringkat 32 akhir All England Open Championships 2021 (Kategori: BWF World Tour Super 1000)

Pencapaian Terakhir di Kejohanan Antarabangsa: Peringkat 16 akhir All England Open Championships 2021 (Kategori: BWF World Tour Super 1000)

Baca: Jepun Paling Kuat Tetapi Waspada Ancaman England

Sebagai rekod, pemain tertua yang disenaraikan dalam pasukan Malaysia kali ini ialah Cheah Yee See yang berumur 26 tahun. Manakala purata umur bagi skuad ini adalah 22.38 tahun.

Dalam pengumuman yang sama, Presiden BAM meletakkan sasaran buat skuad Malaysia untuk layak ke saingan suku akhir Piala Sudirman 2021.

Featured Image: Badminton Association of Malaysia


Azizul ‘The Pocket Rocketman’ Tambah Berat 10kg Untuk Beraksi di Sukan Olimpik

Pelumba berbasikal trek negara, Azizulhasni Awang memaklumkan menambah berat badannya sekitar 10 kilogram (kg) sebagai persediaan untuk mengharungi acara keirin dan pecut dalam temasya Sukan Olimpik Tokyo 2020.

Menurut laporan Bernama, pelumba kelahiran Dungun, Terengganu yang terkenal dengan julukan ‘The Pocket Rocketman’ ini menjelaskan dia menambahkan jisim otot di bahagian bawah sekitar 10kg tersebut untuk meningkatkan kekuatannya.

“Bila dah tambah jisim otot, ia akan membantu meningkatkan kuasa output, sekali gus meningkatkan pecutan.

“Ia dapat dilihat apabila catatan masa saya bagi pecutan 200 meter (m) meningkat dari semasa ke semasa, kemuncaknya saya memecahkan rekod Asia, kebangsaan dan peribadi dengan catatan 9.548 saat (s) di Kejohanan Dunia Berlin, pada Mac 2020.” katanya seperti dipetik daripada portal agensi berita kebangsaan terbabit.

Sementara itu, mengulas mengenai sandaran yang diletakkan di atas bahunya untuk memenangi pingat emas pertama negara di Sukan Olimpik, pelumba berusia 33 tahun ini mengambil positif akan cabaran tersebut serta menganggapnya sebagai tanggungjawab kepada negara.

Tambahan pula, Azizul turut memaklumkan segala persediaan dan persiapan telah dilakukan dengan sebaik mungkin sebelum daripada ini.

Sementara itu, mengiringi Azizul ke dua acara berkenaan adalah pelumba berusia 25 tahun, Muhammad Shah Firdaus Sahrom yang bakal membuat penampilan pertama di temasya Sukan Olimpik.

Untuk makluman semua, acara pecut akan berlangsung bermula 4-7 Ogos sementara acara keirin pula dijadualkan bermula 7-8 Ogos. Kedua-dua acara ini akan mengambil tempatnya di Izu Velodrome, Shizuoka.

Featured Image: Azizulhasni Awang Facebook


MFL Terpaksa Batalkan Challenge Cup 2021

Malaysian Football League (MFL) mengumumkan kejohanan Challenge Cup bagi edisi 2021 terpaksa dibatalkan akibat beberapa faktor disebabkan impak pandemik COVID-19 sepanjang musim ini yang menyukarkan pasukan-pasukan untuk bertanding.

Menurut Ketua Pegawai Eksekutif MFL, Stuart Ramalingam, badan pengelola Liga Malaysia itu amat menghargai dan berterima kasih kepada semua pasukan tidak kira status masing-masing untuk membuat satu keputusan secara kolektif demi kepentingan bersama.

Jelas beliau, penilaian rapi melibatkan tiga elemen iaitu maklum balas penaja, masalah kewangan kelab yang begitu terkesan akibat kos-kos di luar jangkaan sepanjang Liga Premier dan Prosedur Operasi Standard (SOP) yang masih tiada kelonggaran sepanjang pandemik COVID-19 diambil kira di mana ia banyak memberikan kesan kepada pasukan-pasukan sekiranya kejohanan Challenge Cup diteruskan.

“Dimaklumkan Challenge Cup 2021 terpaksa dibatalkan selepas MFL bersama pasukan-pasukan yang mengambil bahagian dalam Challenge Cup telah mencapai kata sepakat untuk membatalkan kejohanan ini.

“Sebenarnya ia bukan satu keputusan mudah sama ada membatalkan atau meneruskan tetapi atas beberapa faktor, pasukan-pasukan bersama MFL secara kolektif telah bersetuju agar kejohanan ini tidak diteruskan.

“Pertama, kejohanan Challenge Cup 2021 daripada sudut penajaan tidak memberikan nilai tambahan bagi aspek komersial dalam pandemik COVID-19. Umum mengetahui bahawa kejohanan ini tiada siaran langsung tambahan pula penonton masih tidak dibenarkan hadir ke stadium atas larangan pihak kerajaan.

“Justeru, ia melibatkan faktor kedua di mana pasukan-pasukan yang kini sedang berdepan masalah kewangan bukan sahaja daripada kos penganjuran perlawanan, sebaliknya kos penginapan, pengangkutan dan kos tambahan SOP dalam latihan terpaksa ditanggung tanpa sebarang pulangan yang mana sebelum ini mungkin kemasukan penonton dan hasil penajaan dapat membantu mereka dalam kewangan masing-masing.

“Faktor ketiga adalah polisi semasa kes-kes positif yang ditetapkan oleh Majlis Keselamatan Negara (MKN) dan Kementerian Kesihatan Malaysia (KKM) yang memberikan kekangan kepada pasukan bertanding.

“Jadi, pasukan-pasukan yang bertanding telah mengadakan mesyuarat dalam talian bersama MFL hari ini dan selepas mengambil kira setiap aspek itu akhirnya secara kolektif bersetuju untuk kejohanan Challenge Cup 2021 dibatalkan atas kebaikan bersama,” katanya dalam satu kenyataan rasmi.

Meskipun Challenge Cup 2021 terpaksa dibatalkan namun kesemua 11 pasukan Liga Premier dapat beraksi dalam saingan liga yang penuh mencabar musim ini iaitu masing-masing mengharungi 20 perlawanan.

Tambah Stuart, berdasarkan perbincangan bersama pasukan-pasukan dalam mesyuarat itu juga, mereka menyatakan persetujuan untuk menghormati kontrak pemain dan pegawai sehingga hujung kontrak musim 2021 biarpun Challenge Cup 2021 dibatalkan.